Wat Rakang Kosit Taram | Blog de viajes Altaïr\nFragment de les pintures murals sobre fusta al pavelló Hoe Pra Trai Pitaka, que havia estat residència del rei fundador de la dinastia Chakri, Rama I (1782-1808). La vella biblioteca, restaurada ara fa tres anys, es troba a l'ala sud-oest del Wat Rakang Kosit Taram, a Bangkok. Les pintures narren escenes de la vida quotidiana de l'època i històries de la llegenda èpica Ramayana. En aquest cas, veiem la història de Makhamanop i la seva esposa construïnt un nou pavelló i un estany al jardí de la seva residència. Fotografiar aquests murals sobre fusta (ahir, dia 25 d'octubre de 2010) va ser complicat, bàsicament per dues raons. Pels reflexes de les pintures, impossibles d'evitar doncs solament podia treballar amb la llum natural provinent de les finestres, i el terra de taulons de fusta. Com que és un lloc públic rep visites freqüents. Cada vegada que entrava algú el terra fimbrejava amb el consegüent moviment del trípode. En moure's la càmera, la imatge sortia borrosa i l'havia de tornar a repetir. La solució va arribar amb la pluja. De cop i volta va desencadenar-se una tempesta. Aigua a portadores, trons i llamps. Un llarg temporal durant el qual vaig estar completament sol dins el pavelló de fusta. Llavors sí que vaig poder fotografiar de gust. Ni que gairebé estigués a les fosques. L'espessa nuvolada filtrava una gran dosi de llum. La imatge és presa en el mode manual: ISO 100, amb 10 segons d'exposició i f/11.


L’espai de custòdia marina de “Canyons del Maresme” estrena plataforma de divulgació - SUBMON\nSUBMON i XATRAC fan el llançament avui d’un nou web per a donar a conèixer l’espai de custòdia marina “Canyons del Maresme”.\nL’any 2009, SUBMON inicià un projecte de custòdia marina amb la col•laboració de la Generalitat de Catalunya, per tal d’implicar als sectors usuaris en la conservació dels valors ecològics d’una àrea marina al litoral de les comarques del Barcelonès, el Maresme i la Selva. Aquesta àrea, de 2300 km2, es caracteritza per la presència d’un sistema de canyons submarins que arriben fins als 1800 metres de fondària i per que tot i la seva proximitat a la conurbació de Barcelona, s’hi poden observar freqüentment 4 de les 8 espècies de cetacis més comunes al Mediterrani. En la seva zona més costanera, l’àrea compta també amb la a presència de praderies de posidònia.\nA través de les ajudes de col•laboració a projectes d’educació i sensibilització ambiental de la Direcció General de Polítiques Ambientals per a l’any 2013 (Resolució TES/2488/2012, de 8 de novembre) enguany s’ha pogut dissenyar un espai web que esdevindrà una finestra on-line, on trobar tota la informació i activitat que es realitza a l’espai de custòdia marina “Canyons del Maresme”. El llançament d’aquest web és una nova fase del projecte de custòdia que permet als usuaris de l’espai i al públic en general, accedir de forma directa a la informació relacionada amb l’àrea i a les activitats i continguts educatius que s’hi duguin a terme.\nPer tal d’ampliar també els continguts al sector educatiu, que no s’havia fet fins ara, s’ha comptat amb l’entitat d’educació ambiental XATRAC, que ha treballat en la creació, de tallers i activitats pels escolars, adaptades al nivell curricular de cada etapa, que permetran traslladar el concepte de custòdia i els valors ambientals de l’espai al sector educatiu. En l’apartat educatiu, el nou web compta també amb un joc on-line, on els més petits (i també els adults que ho vulguin) podran conèixer i integrar conceptes de preservació de l’entorn a l’hora d’ampliar el coneixement sobre els valors ecològics d’un espai proper i aprendre a col•laborar en la seva conservació.\nPodeu visitar el nou web de l’espai de custòdia “Canyons del Maresme”, les activitats, l’agenda, la informació de com participar i molts altres continguts relacionats amb l’espai i la custòdia marina a www.canyonsdelmaresme.cat.


Donar espai a les capacitats creatives\nEn el canvi de l'assistència a les persones amb problemes de salut mental i/o addiccions, la comunitat, o sigui la societat, juga cada vegada més un paper fonamental.\nPel que fa a l'organització de l'assistència, hem passat de parlar de Serveis de Psiquiatria o de Drogodependències a Serveis de Salut Mental, i l'atenció a les persones amb malalties mentals greus ha passat d'un marc hospitalari -i no fa tantes dècades d'una reclusió a grans institucions- a una atenció dispensada en estructures comunitàries. En aquest enfocament de canvi de l'hospitalitat a la comunitat, moltes vegades només ens plantegem la creació de recursos assistencials i socials. Massa sovint ens centrem ens el traspàs del pressupost als recursos comunitaris, ja que en aquest feixuc viatge algú ha sostret de la motxilla de les persones ateses la dotació econòmica fins llavors assignada.\nPer altre costat, hem trobat en la definició d'un model d'atenció biopsicosocial un punt de trobada de les diverses ideologies assistencials, i és aquí on comença l'art; l'art de l'aplicació d'allò biològic, d'allò psicològic i d'allò social en els diferents moments del projecte vital de les persones ateses.\nD'altra banda, el canvi de paradigma de l'atenció a un model no només de recuperació sinó d'integració de les persones en la societat, facilita l'habilitació de les mateixes en tots els aspectes relacionals i de comunicació i participació activa en la comunitat.\nTot plegat precisa d'una societat culta, que integri el respecte i la dignitat de les persones, siguin o no afectades de malaltia mental.\nParelles artístiques, en l'exercici de les seves activitats, esquerda els prejudicis existents, trenca motlles, lluita contra l'estigma existent i sensibilitza la comunitat per la integració de les persones amb problemes de salut mental i/o addiccions.\nLa Fundació Centre Mèdic Psicopedagògic d'Osona, amb la iniciativa de promoure aquest projecte, ha encertat en donar espai a les capacitats creatives, a les relacions personals i a la sensibilització de la societat; ho fa d'una manera clara, transparent, normalitzant allò que ja hauria de ser "normal", si és que podem trobar una definició integradora i acceptada globalment del terme "normal". Una iniciativa de vuit anys de continuïtat, dada que palesa la seva oportunitat i necessitat.\nEstem parlant de la dignitat de les persones, de la transcendència de les seves activitats, ja que afavoreixen la cohesió social, clau per una societat responsable, solidària i saludable.\nPere Bonet Dalmau Director de Salut Mental de la Fundació Althaia, Xarxa Assistencial i Universitària de Manresa\nPresident del Consell Assessor de Salut Mental i Addiccions del Departament de Salut de Catalunya


La presidenta del Govern, Francina Armengol, ha explicat que les seves dues primeres mesures responen al "desig dels ciutadans" i suposen "enderrocar dos símbols d'una època que ha acabat"\n2 min. Palma 03/07/2015 13:25\n260x299 Biel Barceló i Francina Armengol, aquest dematí a la presa de possessió dels consellers. /MARGA MONER Biel Barceló i Francina Armengol, aquest dematí a la presa de possessió dels consellers. /MARGA MONER\nEl nou executiu balear d'esquerres ha aprovat en el seu primer Consell de Govern una proposta de derogació de la Llei de Símbols i ha desistit dels recursos que el gabinet del PP havia plantejat davant el Tribunal Suprem en defensa del Tractament Integrat de Llengües (TIL).\nLa presidenta del Govern, Francina Armengol, ha comparegut davant els mitjans per explicar que les seves dues primeres mesures responen al "desig dels ciutadans" i suposen "enderrocar dos símbols d'una època que ha acabat".\nPer Armengol, la Llei de símbols, que prohibeix l'exhibició de símbols no oficials en edificis públics, "es va fer per perseguir a qui pensava diferent", per la qual cosa serà eliminada mitjançant un decret que tramitarà al Parlament com a llei i que inclourà l'amnistia per als que poguessin haver estat expedientats durant la vigència de la norma.\nPel que fa al TIL, el Consell de Govern ha ordenat el desistiment dels tres recursos que l'executiu de José Ramón Bauzá va plantejar davant el Suprem contra la sentència del Tribunal Superior de Justícia que anul·lava el decret de trilingüisme, la qual cosa que segons el portaveu del gabinet, Marc Pons, "enterra" el TIL.\nA més, el Govern ha fet una declaració contrària a la Llei Orgànica de Millora de la Qualitat de l'Ensenyament (Lomqe) i ha demanat una reunió urgent de la Conferència Sectorial d'Educació per debatre sobre l'aplicació d'aquesta llei.


Visita guiada diumenge a la formatgeria Castell-llebre — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / Visita guiada diumenge a la formatgeria Castell-llebre\nVisita guiada diumenge a la formatgeria Castell-llebre\nL'activitat l'organitza l'Espai Ermengol-Museu de la Ciutat en el marc de l'agenda de les Rutes Guiades a la Seu d’Urgell i comarca\nVisita guiada a la formatgeria Castell-llebre\nAquest pròxim diumenge, 21 d’agost, tindrà lloc una visita a la formatgeria artesana Castell-llebre, del municipi alturgellenc de Peramola. La sortida s’emmarca en la Ruta de les Formatgeries de l’Alt Urgell, que organitza l’Espai Ermengol-Museu de la Ciutat de la Seu d’Urgell.\nL'activitat s'iniciarà a les 10 del matí a l'Espai Ermengol, on els participants faran un recorregut guiat per la segona planta, dedicada al formatge. Allà se’ls explicarà la història del territori a través d’aquest producte agroalimentari. La ruta culminarà a Castell-llebre. El trasllat es farà en cotxes particulars. A la formatgeria es podrà veure de primera mà l'elaboració artesanal dels productes.\nPer poder participar en la proposta cal fer una inscripció prèvia trucant a Turisme Seu (973 35 15 11) o a Turisme Alt Urgell (973 35 31 12), fins a les dues del migdia del dia abans de la sortida. La inscripció és gratuïta.\nLa Ruta de les Formatgeries s'inclou en la programació de les Rutes Guiades a la Seu d’Urgell i Comarca.


Wonder Wheel | citizenjoel\nWoody Allen ha dirigit últimament pel·lícules com Irrational Man (2015) Cafe Society (2016). Ara situa el seu nou film a Coney Island, una illa a l’extrem sud de Brooklin, Nova York (els Estats Units) que té un parc d’atraccions a la platja. El director ha explicat que va decidir rodar allà perquè “era un ambient molt bo per a una pel·lícula, perquè tenia esplendor, rialles i un món fantàstic d’emocions i de falses realitats“. Un ambient que lliga perfectament amb el comportament dels protagonistes.\nLa pel·lícula està narrada per Mickey (Justin Timberlake). Explica la seva relació amb Ginny (Kate Winslet) que treballa de cambrera en un bar del parc d’atraccions. Ginny està casada amb Humpty (Jim Belushi) i té un fill d’un anterior matrimoni, Richie (Jack Gore). Richie té unes estranyes tendències piròmanes i la seva gran afició és el cinema. Tot es complicarà quan Carolina (Juno Temple), filla d’un anterior matrimoni de Humpty, arriba a Coney Island fugint del seu exmarit mafiós Frank.\nLa fotografia de Vittorio Storaro ajuda a donar un ambient teatral al film. En molts moments, fa la sensació que estàs veient una obra de teatre dirigida pel protagonista.\nLa banda sonora, amb el jazz com a gran protagonista, ens transporta als anys cinquanta. Les lletres de les cançons lliguen perfectament amb les històries d’amor i desamor que conté el film.\nJustin Timberlake com a Mickie demostra una gran maduresa interpretativa com a alter ego de Woody Allen. A la seva tradicional vis còmica, hi afegeix un toc dramàtic. Kate Winslet li dóna un to massa agre al seu personatge. Jim Belushi fa un retrat massa caricaturesc de Humpty.\nEl director va afirmar en una entrevista amb relació al guió que “en l’amor i a la guerra es fan coses que no es tolerarien en altres àrees.” I això és el que mostra la pel·lícula com la traïció i la infidelitat acaben formant part de les relacions sentimentals. Però, també com en molts casos, en aquestes relacions hi ha molt de teatre i poc de realitat, com en les atraccions de Coney Island. En conclusió, un bon film de Woody Allen en una de les seves comèdies més agredolces.\nAquesta entrada s'ha publicat en Les meves crítiques i etiquetada amb amor, Brittini Schreiber, Coney Island, Debi Mazar, Dominic Albano, Evin Cross, família, Geneva Carr, infidelitat, Jack Gore, James Belushi, Juno Temple, Justin Timberlake, Kate Winslet, mafiosos, Marko Caka, matrimoni, Matthew Maher, Max Casella, Michael Zegarski, Steve Schirripa, Tony Sirico, traïció, Vittorio Storaro, Wonder Wheel, Woody Allen. Afegiu a les adreces d'interès l'enllaç permanent.\n← …Abans del capvespre (Before Midnight) (2013)


Es convoca el VIII Concurs de Narracions Curtes Josep Soler i Palet\nYou are here: Home / Cultura / Dia a dia / Premis / Es convoca el VIII Concurs de Narracions Curtes Josep Soler i Palet\nEs convoca el VIII Concurs de Narracions Curtes Josep Soler i Palet\nEl certamen, organitzat per l’Ajuntament de Terrassa amb la col·laboració de l’Ateneu Terrassenc, està obert a totes les persones majors d’edat que visquin a Terrassa o que estiguin vinculades a la ciutat per motius laborals o d’estudi.\nLes obres es podran presentar fins al 30 de setembre, a qualsevol biblioteca pública de la ciutat.\nEl regidor de Cultura Jordi Flores lliura l’exemplar a Montse Villares Muñoz , primer premi; Jordi Martinez Pallejà, segon premi; i a Isabel Tribó Mateu, tercer premi, de l’edició VII del Concurs de Narracions Curtes Josep Soler i Palet. Foto: Ajt de Terrassa\nS’ha obert el termini per presentar les obres candidates a participar en el VIII Concurs de Narracions Curtes Josep Soler i Palet. Els relats presentats han de ser originals i inèdits i no poden haver estat premiats en d’altres certàmens o concursos; poden ser redactats en llengua catalana o castellana; i el tema del relat serà lliure. Està convocat per l’Ajuntament de Terrassa amb la col·laboració de l’Ateneu Terrassenc i el suport de l’associació de comerç Terrassa Centre i la llibreria La Temerària. Podeu trobar tota la informació relativa a les bades del concurs a la pàgina web www.terrassa.cat/ca/premis-literaris.\nEs concediran tres premis. El primer premi serà una targeta-regal per gentilesa de Terrassa Centre per valor de 120 euros a gastar a qualsevol dels comerços adherits a l’associació. El segon premi, una targeta-regal per gentilesa de Terrassa Centre per valor de 80 euros a gastar a qualsevol dels comerços adherits a l’associació; i el tercer premi constarà de tres llibres, per gentilesa de la llibreria La Temerària. El jurat seleccionarà un màxim de 10 relats, dels que sortiran els tres guanyadors. Aquests relats seran publicats en format llibre al web de l’Ajuntament. El veredicte de la vuitena edició del concurs es donarà a conèixer el 21 de novembre, en un acte públic a la Biblioteca Central de Terrassa.\nJosep Soler i Palet va possibilitar l’existència de la primera biblioteca pública a Terrassa. També va ser president de l’Ateneu Terrassenc, des d’on va impulsar el primer certamen literari que es celebrà a Terrassa. És per aquestes raons i per retreli homenatge, que es va crear aquest premi literari per tal de fer visible i donar sortida al potencial literari de totes aquelles persones que s’estan entrenant en el difícil art de l’escriptura.


Comunicació » Mitjans de comunicació - Blog de la Biblioteca de Comunicació UAB\nCatàleg Biblioteca Internet:\nGenerals, Ràdio i TV, Premsa Més informació\nPodeu cercar per matèria al Catàleg UAB combinant les paraules (mitjans de comunicació de massa, premsa, televisió o radioemissores) amb un geogràfic o amb la paraula directoris o bases de dades. Us posem alguns exemples:\n• mitjans de comunicació de massa directoris\n• mitjans de comunicació de massa directoris bases de dades\n• premsa local i comarcal\n• televisió emissores espanya\n• televisió local\n• radioemissores espanya\n• Guía de medios digital. Base de dades de mitjans, sobretot espanyols: premsa, Internet, radio, televisió, agencies de noticies i blogs. Inclou noms dels directius, dades de difusió o audiència, tarifes de publicitat, etc. Consultable des de la xarxa UAB i ARE\n• Anuari de la informació de Catalunya. Catalunya\n• Agenda de la comunicación. Espanya\n• Guía de los medios. Espanya\n• Observatori de la comunicació local. Del Portal de la comunicació. Inclou l’Informe de la comunicació a Catalunya\n• Laboratori de Periodisme i Comunicació de la UAB. Disposa d’un mapa de mitjans de Catalunya\n• Agenda de la Comunicación. Editada per la secretaria de Estado de Comunicación\nb) Ràdio i Televisió\n• Xarxa de televisions locals. Agrupa televisions de proximitat. Disposa d’un mapa d’emissores\n• Federació de ràdios locals de Catalunya. Disposa d’un mapa de ràdios locals\n• Mapa de mitjans audiovisuals de Catalunya. Localitza les emissores de ràdio i els canals de televisió en emissió existents a Catalunya. Elaborat pel Consell de l’Audiovisual de Catalunya (CAC), que també disposa d’una base de dades de ràdios i televisions que permet la cerca per diferents camps (localitat, titular, nom, etc.)\n• Guía de la radio. Revista setmanal sobre la ràdio a Espanya que inclou un exhaustiu directori d’emissores ordenades per províncies\n• Televisiones locales en España. Directori de la Viquipèdia\n• European Audiovisual Observatory. Organisme públic que recull i difon informació sobre la indústria de l’audiovisual a Europa. La base de dades MAVISE és un directori de canals de TV i altres companyies audiovisuals que podem limitar per país\n• Radiomap. Emissores de ràdio a Europa\n• Associació Catalana de la Premsa Comarcal. Disposa d’una base de dades on podem cercar diaris i revistes per títol, periodicitat i comarca\n• Col·legi de Periodistes de Catalunya. Directori de mitjans\n• El Quiosc. Pàgina de la nostra biblioteca que us permetrà localitzar els principals diaris i revistes de tot el món per diferents criteris. Inclou una pàgina amb altres directoris de premsa digital


Casal de lleure Ciutat d'Alba (2n i 3r): Challenge Me!\t- Fundesplai\nInici » Casals » Casal de lleure Ciutat d'Alba (2n i 3r): Challenge Me!\nCasal de lleure Ciutat d'Alba (2n i 3r): Challenge Me!\nUs presentem la proposta de les activitats d’Estiu 2022 adreçada als infants. Seguirem organitzant diferents casals conjuntament amb entitats a les diferents escoles que gestionem i potenciant el teixit associatiu del municipi.\nCHALLENGE ME! 2n i 3r\nUn estiu ple de reptes creatius, d’esports i d’aventura.\nSPORT CHALLENGE! Caixa amb reptes esportius\nGIMCANA CHALLENGE! L’atzar dirà la manera de fer-la\nWE TALK CHALLENGE! Caixa de propostes dels propis nens i nenes per estones entre activitats!\nBIKE CHALLENGE! Pel trajecte a la piscina trauran algun repte\nWATER CHALLENGE! Rescat d’objectes, habilitats, ball sincronitzat...\nARTS&MOVE CHALLENGE! Material a l'atzar\nRemullades i jocs d’aigua\nCircuits de psicomotricitat\nSortides a la piscina\nJocs, tallers, experiments, lligues d’esports i moltes més sorpreses!\nAventura: nit a l'escola\nSortida a la Granja Can Navas (Barcelona)\n09:00\t Entrada casal\n16:30\t Sortida casal tarda\n**Pot variar segons l'evolució dels protocols COVID\nCasal Ciutat d'Alba 2n i 3r - 1r Torn\nCasal Ciutat d'Alba 2n i 3r - 2n Torn\nCasal Ciutat d'Alba 2n i 3r - 3r Torn\nCasal Ciutat d'Alba 2n i 3r - 4t Torn\nCasal Ciutat d'Alba 2n i 3r - 5è Torn (amb Nit a l'escola)


La Columna - (viernes, 28 de abril de 2017)\nIx als mitjans un concurs de llançament d’óssos d’oliva. Mentre altres busquem l’impacte mediàtic d’un tema que considerem que és clau per a la salut de la població, parle de les associacions de pacients, de temes diversos, des del càncer, passant per l’addicció o algun tipus de trastorn mental. Els qui treballem des d’esta perspectiva associativa ens calfem i recalfem el cap per veure quan pot ser el moment de difondre el que necessitem que la població sàpiga. Hem d’anar a morir als ‘dies de’, dia sense alcohol, dia sense tabac, dia contra el cáncer de mama, etc. o al algún succés determinat.\nPerò desgraciadament el ‘ganxo informatiu’, ‘la perxa’, com li diem els periodistes sol focalitzar-se en altres temes de menor rellevància o d’un caràcter més anecdòtic. ¿No és en part responsabilitat del periodisme visibilitzar problemes socials per a poder crear aixó consciencia com a un agent social més que som? Alguns periodistes parlen de que els mitjans no són ‘germanes de la caritat’, que són empreses i que els interessos s’allunyen molt del que en ocasions pensem des de l’associacionisme.\nEntenc la perspectiva, en part sí i en part no. Dec ser una estranya periodista que segueix confiant que el periodisme és molt més que tot això, que és un altaveu, que pot contribuir a canviar realitats i que per tant els periodistes deuríem apostar més per una agenda mediàtica més humana.


Investigadors de la Universitat de Yale han observat que la nicotina estimula un grup de neurones encarregades de comunicar a l'organisme que ja ha menjat prou i està satisfet\nREDACCIÓ Barcelona 10/06/2011 15:17\nInvestigadors de la Universitat de Yale, als Estats Units, han descobert el mecanisme pel qual la nicotina suprimeix la sensació de gana, que explicaria per què molts fumadors comencen a guanyar pes quan abandonen el tabac.\nSegons publica la BBC, els científics han observat que la nicotina estimula un grup de neurones situades a una regió del cervell anomenada hipotàlem, que són les encarregades de comunicar a l'organisme que ja ha menjat prou i està satisfet.\nEl descobriment, publicat en un article a la prestigiosa revista científica Science, podria afavorir el desenvolupament de tractaments que ajudin tan a fumadors com a no fumadors a disminuir el pes, i potser també a deixar el tabac.\nEls investigadors han admès que el descobriment va ser fortuït, i que es va esdevenir mentre estaven analitzant l'efecte d'un fàrmac antidepressiu que actua sobre un grup de receptors localitzats a la superfície de les neurones que, entre altres funcions, són el blanc de la nicotina al cervell. En provar el fàrmac en ratolins, els científics es van adonar que els animals en tractament menjaven menys que els que no rebien el medicament.\nLes cèl·lues POMC, responsables de la pèrdua de gana\nEn una sèrie d'experiments per investigar aquesta relació, els científics van trobar que el fàrmac activava un tipus específic de receptor nicotínic que, a la vegada, estimulava un grup de neurones situades a l'hipotàlem, anomenades cèl·lules proopiomelanocortina (POMC).\nEn subministrar nicotina als ratolins, els científics van descobrir que els que tenien desactivades les cèl·lules POMC no perdien pes. A més, també es van adonar que aquests receptors són diferents dels que s'encarreguen d'activar l'ànsia de fumar que senten els addictes al tabac.\nEls investigadors han dit que el descobriment podria afavorir el desenvolupament d'un medicament que ajudi a mantenir el pes dels fumadors que han deixat l'hàbit.\nEstudis previs han demostrat que les neurones POMC estan involucrades en l'obesitat, de manera que els científics creuen que la troballa també ofereix la possibilitat de desenvolupar tractaments per controlar l'excés de pes i altres trastorns metabòlics.


IB3N | Sansó i Weingart, els primers dos fitxatges de l'Avarca per al curs que ve\nIB3 Notícies > menorca > Sansó i Weingart, els primers dos fitxatges de l’Avarca per al curs que ve\nSansó i Weingart, els primers dos fitxatges de l’Avarca per al curs que ve\nLes dues jugadores de les Illes són apostes de futur i són internacionals amb la selecció espanyola sub-19\nL’Avarca de Menorca continua perfilant la plantilla per a la propera temporada a la Superlliga femenina de voleibol. Recordem que aquest curs la temporada s’ha donat per acabada.\nDesprés de fermar la renovació de l’entrenador de l’equip, Bep Llorens, el club ha començat a construir la plantilla per al curs que ve amb dues noves incorporacions. Són la central Louis Sansó, que prové del Cidé, i la receptora Laura Weingart, que militava al Sóller.\nLes dues jugadores de les Illes Balears són apostes de futur i són internacionals amb la selecció espanyola sub-19.


1.- La família tria l’opció de deixar els seus fills al menjador tot el curs i paguen el 30 % diari que no cobreix l’ajut. Aquesta és l’opció de NO COMPACTACIÓ. Per a poder optar a aquesta opció és...\nHORARI SECRETARIA CURS 2021/2022 i PAGAMENTS\nJa us vàrem assabentar que el funcionament de la Secretaria de l’AMPA a partir d’ara no seria el mateix degut a la implementació del nou programa de gestió: AMPASOFT.\nTot i això, per si alguna família no sap com donar-se d’alta al programa o té algun dubte al respecte (inscriure’s al menjador, activitats, ...), la secretaria estarà oberta els dies laborables des del dia 1 al dia 9 de setembre, de 16:30 h. a 17:30 h.\nLa resta del curs estarà oberta els dilluns i dijous de 16:30 h. a 17:30 h. per a què pugueu solucionar les incidències i/o els...\nUs fem arribar uns documents adjunts, entre ells aquests dos:\n1.- Proposta d'activitats extraescolars per al curs 2021/2022.\n2.- Manual d'inscripció amb Ampasoft.\nDe moment la normativa que tenim és la mateixa que el curs passat perquè la Generalitat encara no ha definit res en relació a les activitats extraescolars per al curs 2021/2022. Si es produeix algun canvi al respecte i la normativa d'aplicació no es tan restrictiva mirarem d'ampliar l'oferta d'activiats extraescolars.\nLes famílies que us heu donat d'alta a la aplicació...\nComproveu correu no desitjat o spam\nAlguns usuaris del nou programa de gestió ens han comunicat que els missatges que s'envien des de l'aplicació els han rebut a la safata de correu no desitjat o spam. Per aquest motiu us demanem que comproveu aquestes carpetes i que informeu que aquests correus no són "no desitjats" o "spams".\nINSCRIPCIONS AL MENJADOR ESCOLAR 2021/2022\nLes famílies que us vàreu donar d'alta al nou programa de gestió de l'AMPA: www.ampagodas.ampasoft.net , heu rebut un correu amb el manual d'instruccions per a inscriure l'alumnat al menjador escolar 2021/2022. És molt important que ho feu tal i com s'explica al manual i no de cap altra manera, si us plau.\nD'altra banda us demanem que entreu al vostre perfil i informeu, ara que ja el coneixeu, el grup al qual aniran els vostres fills/es. De forma general serà grup A o B excepte a 5è curs...


Monistrol confia a iniciar la recuperació paisatgística de Clarassó el proper mes - Regió7 :: El Diari de la Catalunya Central\nMonistrol confia a iniciar la recuperació paisatgística de Clarassó el proper mes\nEl consistori està revisant la documentació requerida a la propietat per aclarir la modificació del projecte inicial d'enderroc del complex fabril\nqueralt casals monistrol de c. 11.10.2016 | 14:22\nL'Ajuntament de Monistrol de Calders ja té la resposta al requeriment que va fer a l'empresa responsable de l'enderroc de l'antiga colònia Clarassó -i per extensió a la propietat- perquè justifiqués la modificació "substancial" del projecte inicial. Un cop s'hagi revisat la documentació presentada, si la descontaminació s'ha fet correctament, a final d'octubre o novembre es podria iniciar la recuperació paisatgística de la zona, que ha d'anar a càrrec de la propietat.\nSegons va explicar ahir l'alcaldessa de Monistrol, Sílvia Sánchez, els tècnics municipals estan acabant d'examinar la documentació del requeriment que van rebre a final de setembre per part de l'empresa i, en els propers dies, està previst que la facin arribar a l'Agència Catalana de Residus "perquè ens doni el vistiplau" i validi que la descontaminació de la zona s'ha fet correctament. En aquest sentit, Sánchez es mostra confiada que "entre l'octubre i el novembre es reforesti la zona i puguem tenir el tema tancat".\nL'actual govern de Ajuntament de Monistrol de Calders (CDC i MDI) va ratificar el mes de juliol el requeriment que ja havia fet efectiu el de la CUP abans de la moció de censura. D'aquesta manera, el consistori es mostrava disconforme amb la intervenció feta a l'antic complex industrial i volia aclarir, entre altres coses, on ha anat a parar part del material de l'enderroc.\nEn aquest sentit, l'Ajuntament discrepava de com s'havia materialitzat l'enderroc per com s'ha deixat el terreny (el projecte original preveia que quedés una superfície d'entre 1 i 2 hectàrees restaurades amb terra vegetal i arbres autòctons que no s'ha fet).\nD'altra banda, també es qüestionava on ha anat a parar part del material que es calculava que havia de sortir de l'enderroc, i que, segons el projecte, hauria d'haver estat retirat. Ara, la documentació presentada per l'empresa que justifica els canvis respecte del projecte inicial haurà d'aclarir tots aquests interrogants.


Benicarló paga en 6 anys més de 12 milions d'euros per un servei de neteja sense contracte - el Diari online\nInici\tEconomiaBENICARLÓ-ECONOMÍA\tBenicarló paga en 6 anys més de 12 milions d’euros per un servei de neteja sense contracte\nEl PSOE ha sigut incapaç de redactar un nou plec i la conseqüència es tradueix en més despesa per als veïns i menys control sobre un recurs que es paga de forma irregular\nJosé Antonio Redorat, president del PP a Benicarló, adverteix que la situació podría comportar sancions a l’ajuntament per mantindre de forma il·legal una prestació bàsica\nEls veïns de Benicarló han pagat en sis anys 12 milions d’euros per un servei de recollida de fems i neteja que podria haver sigut molt més econòmic si el PSOE haguera regularitzat el servei. En sis anys el PSOE ha sigut incapaç de redactar un plec de condicions i licitar la prestació, la qual cosa comporta que cada mes es generen factures que es paguen de manera extraordinària. Una circumstància que la intervenció municipal adverteix com a irregular “però que és evident que al PSOE li importa ben poc”.\nLes conseqüències, adverteix José Antonio Redorat, president del PP a Benicarló, es tradueixen en un major cost per a les butxaques dels contribuents, ja que és evident “que si es licitara el servei s’aconseguirien millores en la prestació que ara mateix no es donen”. Així mateix, “a la major despesa se suma una pèrdua de control de prestació del servei que d’estar regulat per contracte permetria una major fiscalització i inspecció”.\nDes del PP de Benicarló, adverteix Redorat, “el nostre portaveu, Juan Antonio Mañá, ha retret any rere any aquesta situació irregular que podria comportar sancions a l’ajuntament perquè és un procediment il·legal el que s’ha estat prolongat de manera periòdica”. “S’entendria que fruit d’una temporalitat s’emeteren factures per la prestació d’aquest servei, però quan estem parlant de sis anys continuats, és evident que ja no val la temporalitat, perquè el que es demostra és que hi ha una absoluta incapacitat”.\nEn aquest sentit, assenyala Redorat, “des del PP considerem que els veïns de Benicarló no poden estar sotmesos a una gestió tan ineficaç i lesiva per als seus interessos”. “En sis anys, l’alcaldessa ha demostrat que sap cobrar però no gestionar, i el que esperen els ciutadans és precisament una gestora que administre amb rigor i responsabilitat els béns de tot el poble”. Lamentablement, “el PSOE ha deixat clar que gastar fan gust de mans plenes, però quan toca administrar són desastrosos. Ja no sols en aquest cas, sinó en uns altres tan clamorosos com el tancament de la piscina. Una instal·lació posada en marxa pel govern municipal de PP, amb Jaime *Mundo com a alcalde, i que ha estat operativa de manera ininterrompuda durant 21 anys fins que el PSOE ha tancat les seues portes en 2020 per la seua negligent actuació”.


La nació és la revolució – El passat que no passa\nHo fan malament, però no són culpables de tot. Aquest podria ser el titular per resumir l’actuació, sempre discordant, de republicans, independentistes i anticapitalistes. Que la manera de fer i de presentar-se de les tres forces sobiranistes generi desconcert, no significa que se’ls hagi de donar la culpa de la incertesa actual. La causa del desgavell està molt repartida entre els tres partits, però cal reconèixer que és resultat de la impossibilitat de guanyar l’embat del 2017 i de la resistència de l’espanyolisme. L’independentisme va guanyar el referèndum, en un context anòmal, però és evident que no va assolir l’objectiu de proclamar la independència més enllà d’uns quants minuts. No passa res per reconèixer la derrota. És un acte de valentia —i de realisme— fins i tot per als polítics que diuen haver nascut l’1-O. Sense assimilar això; sense admetre que no es pot repetir el mateix recorregut si abans no has aconseguit retirar els obstacles, difícilment cap alternativa serà creïble. És per això que no serveix de res plantar-se a Prada de Conflent per ressuscitar la proposta d’unilateralitat o per fer el contrari i exaltar que la taula de diàleg és ara la solució màgica. Els líders no es mesuren per la puresa de les seves propostes, sinó per la confiança que generen i per les victòries que aconsegueixen.\nEls processos de construcció nacional són força més complexos. El partit que va entendre millor què significava bastir una nació —en el seu cas, Espanya—, fou, potser, el PSOE dels anys de la Transició. Els “joves nacionalistes”, com els anomenava Barbara Probst Solomon a The New York Times després de la victòria electoral del tàndem Felipe González-Alfonso Guerra el 1982, van evolucionar molt de pressa ideològicament. Des de la teoria clàssica sobre l’autodeterminació dels pobles, aprovada al congrés de Suresnes el 1974, ratificada en un altre congrés el 1976, van passar a desprendre’s del marxisme el 1979 i, en conseqüència, de tot el que hi anava aparellat sobre la llibertat nacional i de classe. Només retindrien la nació. El mateix Felipe González va admetre aquest gir nacionalista, segons Juan Luis Cebrián, poc després de guanyar les eleccions el 1982 amb el lema “Por el cambio”: “¿Sabes lo que dicen del nuevo Gobierno español en Estados Unidos? Pues que somos un grupo de jóvenes nacionalistas. Y no les falta verdad. Creo que es necesaria la recuperación del sentimiento nacional, de las señas de identidad del español…”. La historiadora valenciana Vega Rodríguez-Flores Parra explica amb tota mena de detalls aquest canvi en un llibre que acaba de veure la llum: Vertebrar España. El PSOE: de la autodeterminación a la LOAPA (1974-1982). Un resum en obert de les tesis que defensa aquesta jove historiadora es pot trobar a l’article que va publicar el 2018 en el monogràfic que la revista Pasado y Memoria va dedicar a la posició dels socialistes sobre la “qüestió nacional/regional” espanyola durant la Transició. A mesura que s’anava consolidant com a alternativa de govern, el PSOE va anar estructurant un pensament nacional cada vegada més espanyolista. Les autonomies no eren resultat de la voluntat d’autogovern de les nacionalitats, que per altra banda era controvertit determinar quantes eren, sinó de l’organització descentralitzada de l’Estat. El sobiranisme català ha caigut en tots els paranys que va posar-li l’espanyolisme, sobretot al País Valencià, i per això sempre ha anat a remolc de l’esquerra espanyola.\nPublicat a elnacional.cat, 26/08/2021\n26 Agost 2021 27 Agost 2021 agusticolomines"Platajunta", Alfonso Guerra, Artur Mas, Autodeterminació, Barbara Probst Solomon, Felipe González, Independència nord-americana, José Luis Rofriguez Zapatero, Nació, nacionalisme, País Valencià, PCE, PP, PSOE, Tribunal Constitucional, Unides Podem, Vega Rodríguez-Flores Parra\nAnterior Entrada anterior: Històries de Barcelona\nSegüent Entrada següent: 100 dies i els deures pendents


Els dos pobles catalans que ‘The Telegraph’ recomana descobrir als britànics\nLlafranc i Reus, inclosos en la llista de les 20 poblacions espanyoles que els britànics no coneixen i que han de descobrir\nCosta de Llafranc. // CC BY SA- 2.0 Maria Rosa Ferre\nActualitzada el 17-07-2017 14:10\nLes poblacions catalanes de Llafranc, situat a la Costa Brava, i Reus, la capital del Baix Camp, estan incloses a la llista que el diari britànic The Telegraph ha publicat amb les 20 poblacions espanyoles que els britànics encara no coneixen i que han de descobrir.\n20 amazing places in Spain that the British haven't discovered yethttps://t.co/4zS0gXfa5l pic.twitter.com/T843NUeHdv\n— The Telegraph (@Telegraph) 17 de julio de 2017\nDe la població costanera de Llafranc en destaca que “és un poble tan tranquil que no sentiràs res més que el cant dels ocells i el soroll de les onades picant a les roques”. A més, remarca que és prou gran per estar en família, i prou petit per estar en pau i tranquil. També parla de la població veïna de Calella de Palafrugell, de què destaca la tradicional cantada d ’havaneres.\nÉs un poble tan tranquil que no sentiràs res més que el cant dels ocells i el soroll de les onades picant a les roques\nEscenari de la tradicional cantada d'havaneres. // ACN - Ajuntament de Palafugell.\nDe Reus en destaca que és la població natal d’Antoni Gaudí: “És la llar d’un museu brillant sobre l’arquitecte, així com d’alguns edificis modernistes”. A més, remarca la restauració de la petita població de Tarragona. D’altra banda, diu que “Reus és la població que Ryanair va escollir com a segon aeroport de la capital catalana”.\nÉs la llar d’un museu brillant sobre l’arquitecte així com d’alguns edificis modernistes\nPlaça del Mercadal de Reus. // CC BY 2.0 Jorge Franganillo\nEn la llista també apareixen diversos indrets dels Països Catalans com Binissafúller, a Menorca, i la península de la Victòria, a Mallorca.\nPel que fa als indrets espanyols destacats pel The Telegraph , parla de racons com Ribadesella (Astúries), Segòvia i Salamanca, Extremadura i Vitòria, i tanca la llista Múrcia.


la font de mimir: octubre 2017\nNEWS Activitats literàries a La Font de Mimir: octubre – novembre 2017\nLa nit de bruixes i la castanyada ja és aquí, i amb ella no només els panellets, les castanyes i els contes de terror per Halloween, sinó el nostre Taller de Tarot amb l'autora de Manual de Magia Moderna i La Vident de la Lluna Plena.\nAcomiadem el mes d'octubre envoltats de màgia i iniciem novembre amb un 'Més que un Club!' dedicat al relat i la ciència ficció amb Sergi G. Oset, Hugo Camacho, Alicia Gili i Edgar Cotes.\nAquest mes cantarem a la recerca de la nostra melodia, presentarem la primera novel·la d'un filòsof i comentarem els mites nòrdics al Club de Lectura.\n- Dimarts 31 d'octubre a les 19.00h, Taller de Tarot amb Keylah Missen, autora de Manual de Magia Moderna (Kepler, Urano).\n- Divendres, 03 de novembre a les 19.00h, 'Més que un Club!': "L'atractiu del relat a la ciència ficció" amb Alicia Gili (editora de SECC), Hugo Camacho (editor de Orciny Press), i els autors Sergi G. Oset i Edgar Cotes.\n- Dijous, 09 de novembre a les 19.00h, Presentació de El mayor de los silencios, de José Vicente Mestre Chust.\n- Dissabte 11 de novembre a les 12.00h, Presentació i rondalla de Leo i el lleó busquen la seva cançó.\n- Dimarts 14 de novembre a les 18.30h, Club de Lectura: Mites Nòrdics, de Neil Gaiman.\n- Dissabte 25 a les 12.00h, Rondalla: Contes no sexistes.\nVols apuntar-te a les nostres NEWS i grup de WhatsApp? T'agradaria assabentar-te de les nostres activitats especials i dels sopars literaris? Escriu un mail a isabel@lafontdemimir.cat o passa per la llibreria.\nRecorda que pots trobar les nostres activitats i recomanacions literàries al nostre bloc http://www.lafontdemimir.blogspot.com.es/ i a Twitter @FONTMIMIR, Instagram @lafontdemimir i Facebook https://www.facebook.com/lafontdemimir, així com amb els nostres hastags #leyendoenlafontdemimir, #llegintalafontdemimir i #petitmimir.\nRelacions Públiques, Activitats i Llibretera\nPublicado por LA FONT DE MIMIR en 10:23 No hay comentarios:\nEtiquetas: Actividades, Agenda, Cifi, Club de Lectura, Conta Contes, Fantasía, Fem Barri, Infantil, Juvenil, Llegir en català, Mes que un Club, News, Presentaciones, Relato, Rondalles, Talleres, Terror\nPublicado por LA FONT DE MIMIR en 18:54 No hay comentarios:\nPublicado por LA FONT DE MIMIR en 11:25 No hay comentarios:\nEl passat dimecres vam jugar a la Mircana i en vam endevinar les bèsties mitològiques de boca dels seus autors.\nA més, ens vam fer recomanacions literàries molt interessants:\nSombra pálida sobre las colinas, d'en Kazuo Ishiguro.\nProcès de contradicció suficient, de Manuel de Pedrolo.\nHistòries Naturals, de Joan Perucho.\nEtiquetas: Editoriales, Fem Barri, juegos, literatura, Llegir en català, Recomendaciones literarias


Apareixen noves pintades a la seu d'ERC de Figueres - Diari de Girona\nApareixen noves pintades a la seu d'ERC de Figueres\nEn aquesta ocasió ha aparegut la frase «Per una vida digna aturem llei Aragonès»\ncarme vilà 13.01.2020 | 10:01\nLes pintades a la seu del partit al carrer Sant Llàtzer. ERC\nLes pintades a la seu del partit al carrer Sant Llàtzer.\nERC ha estat víctima de nou de pintades a la seu de Figueres. En aquesta ocasió ha aparegut la frase "Per una vida digna aturem llei Aragonès". També han aparegut cartells signats per la CUP^, Arran, SEPC, COS i Alerta Solidària, ha denunciat ERC.\nDes de la CUP, però, s'han desmarcat de les pintades.\nCom és sabut la CUP s'ha posicionat clarament contra l'anomenada Llei Aragonès. Tanmateix, l'acció a la seu d'ERC Figueres no ha estat consensuada, per tant la CUP Figueres ni coneixia l'acció ni la comparteix.\n— CUP de Figueres (@CUPdeFigueres) January 12, 2020\nEl president de la secció local d'ERC, Jordi Masmartí, condemna "totes les bretolades, però no entenc aquestes justificades en nom de la política. Saben on som, hi coincidim sovint en assemblees, Ajuntaments, Parlament o a Madrid, però opten per aquestes formes de curta volada".\nEl president de la secció local ha afegit que "en el cas concret de la Llei Aragonès, "els atacs que està rebent són pura demagògia, desconeixen totalment en què consisteix i els seus objectius".\nLa primera vegada que van ser víctimes de pintades va ser el 2 de gener. En aquella ocasió se'ls acusava de traïdors.


Els hotels de luxe de la Costa Brava van invertir 4,7 milions durant el 2015 - Diari de Girona\nEls hotels de luxe de la Costa Brava van invertir 4,7 milions durant el 2015\nEl principal visitant d'aquests establiments va ser el procedent de Catalunya, seguit del francès i el britànic\nefe 16.03.2016 | 13:49\nEls hotels de l'associació Costa Brava Hotels de Luxe, que reuneix els principals establiments de quatre i cinc estrelles del litoral gironí, van invertir 4,7 milions d'euros l'any passat en la construcció de noves instal·lacions per millorar el seu lideratge.\nAquesta xifra representa un increment de la despesa en aquest apartat del 20 per cent respecte a 2014 i té com a objectiu ratificar "l'aposta per la qualitat i desestacionalització", segons la presidenta d'aquest col·lectiu hostaler, Cristina Cabañas.\nCabañas ha precisat a més que "la majoria d'hotels de l'associació han confirmat que aquests nivells d'inversió prosseguiran durant els dos pròxims anys".\nLa construcció de noves instal·lacions serveix per sumar serveis que s'ofereixen als clients com zones d'aigües, de golf, noves terrasses o ambients per al relax.\nCosta Brava Hotels de Luxe atribueix aquest esforç inversor a la progressiva recuperació de l'ocupació i la facturació que va començar el 2014 i a l'objectiu d'avançar cap a una desestacionalització de l'oferta amb la comercialització de noves propostes que atreguin turistes tot l'any.\nDels nous serveis que s'han creat destaquen una zona per a tractament de balneari amb vi al Wine Spa de l'Hotel Peralada, el pitch and putt del Sallés Hotel and Spa Mas Tapiolas o la reforma de l'espai d'aigües del Sallés Hotel and Spa Cala del Pi.\nL'oferta gastronòmica de diferents establiments s'ha millorat també com passa amb l'Hostal La Gavina, La Costa Golf and Beach Resort i l'Hotel Vistabella.\nAltres hotels han apostat per crear noves habitacions amb serveis exclusius com passa amb el Parador d'Aiguablava o el Sallés Hotel and Spa Mas Tapiolas.\nLa renovació de les zones comunes ha estat la prioritat de l'Hotel Castell d'Empordà, l'Hotel Sa Punta, l'Hotel Casa Anamaria i el S'Agaró Hotel.\nEls integrants de l'associació Costa Brava Hotels de Luxe van incrementar la seva facturació en un 10 per cent l'any passat, després de millorar l'ocupació al maig i juliol i gràcies també a l'impuls del turisme empresarial i de grups, així com l'augment de la despesa mitjana per habitació per part dels clients.\nEl principal visitant d'aquests establiments va ser el procedent de Catalunya, seguit del francès, el britànic i el de la resta d'Espanya.\nL'origen dels turistes ha estat principalment europea i destaca la recuperació del client italià després d'absentar-se durant les últimes temporades.


Primer cop en tres mesos que baixen d'una desena els ingressats a Manresa - Regió7\nPrimer cop en tres mesos que baixen d'una desena els ingressats a Manresa\nEl nombre d'altes donades per les fundacions Althaia i Sant Andreu es manté en 1.091 i el total de víctimes mortals en 234\nFrancesc Galindo ACN/EP | Manresa\nLa presència de la malaltia als centres assistencials va en retrocés arxiu/mireia arso\nA la Fundació Althaia hi havia ingressades ahir per coronavirus 7 persones i a Sant Andreu, una. En total 8, i per primer cop el nombre baixa de la desena en més de tres mesos.\nEl dia 21 de març ja hi havia 51 ingressats positius de coronavirus a Althaia. La xifra va anar creixent fins que Althaia i Sant Andreu van arribar a sumar 338 ingressats per coronavirus el dia 16 d'abril. Va ser el moment àlgid i a partir d'aquí el descens d'ingressats va ser continuat.\nUna altra data important és la del dia 21 de maig, quan el nombre d'ingressats va baixar de la trentena i es va situar en 27. El dia 25 de maig ja n'eren 15 i el 4 de juny, una desena. Fa un mes que la xifra d'ingressats és molt baixa, però fins ara no s'havia situat per sota de la desena.\nPel que fa al nombre d'altes i de defuncions, ahir no hi va haver variacions. Ahir hi continuava havent 1.091 altes acumulades, de les quals 1.043 havien estat donades per Althaia i 48 per Sant Andreu. I es mantenia la xifra de víctimes mortals en 234, de les quals 170 a Althaia i 64 a l'Hospital de Sant Andreu.\nCatalunyaLes funeràries catalanes van comptabilitzar ahir tres noves morts per covid-19, cinc menys que en l'anterior balanç del departament de Salut de la Generalitat. Això va deixar la xifra global de víctimes en 12.517 a Catalu-nya. A banda, es van detectar 74 nous casos positius testats (53 menys) i la xifra total pujava a 70.534.\nEntre les víctimes, 6.832 persones han mort en hospital o en centre sociosanitari (tres més), 4.091 ho han fet en una residència (el mateix nombre que diumenge) i 793 al seu domicili (també la mateixa quantitat), mentre que la quantitat de les no classificades per falta d'informació és d'un total de e 801, la mateixa xifra que diumenge.\nFins ara hi ha hagut 4.127 persones ingressades greus, una de nova en les 24 hores anteriors al darrer informe, i actualment en són 61, el mateix nombre que en el balanç de diumenge.\n246.504 casos a l'Estat\nEl Ministeri de Sanitat xifra en 28.324 el nombre de morts per coronavirus a l'Estat espanyol, un més que la xifra d'aquest diumenge. Segons l'últim informe del ministeri, hi havia hagut 21 defuncions els últims set dies, 8 de les quals a Madrid, 6 a Castella i Lleó i 1 a Catalunya.\nDes que va començar la pandèmia hi ha hagut 246.504 casos confirmats de covid per proves diagnòstiques, 232 més que ahir (246.272), i 125 diagnosticats el dia abans. D'aquests, 33 ho van ser a l'Aragó, 24 a Catalunya, 21 de Navarra i 17 a Madrid. L'última setmana, hi ha hagut 150 hospitalitzacions, 50 a Madrid, i 10 ingressos a l'UCI.\nLa pandèmia del nou coronavirus originada a la ciutat xinesa de Wuhan ha registrat les últimes 24 hores un total de 127.000 casos, el que eleva el total a 8.950.000 de persones contagiades i més de 468.000 víctimes mortals, segons l'últim balanç que ha estat fet públic per la Universitat Johns Hopkins.\nD'acord amb les dades actualitzades a les 9.30 hores d'aquest dilluns, el balanç global del coronavirus ascendeix a 8.950.000 de casos i 468.331 víctimes mortals a 188 països i territoris.\nEl total de persones recuperades supera les 4.430.000, amb els Estats Units al capdavant de la llista, amb 622.133 persones curades. Estats Units es manté com el país més afectat per la pandèmia amb 119.969 morts i 2.270.000 contagis, després de registrar 24.800 nous casos les últimes 24 hores. El Brasil se situa en segona posició amb 1.083.341 contagis i 50.591 morts. Rússia queda en tercer lloc, amb 583.879 positius i 8.101 morts.\nEn quarta posició, l'Índia comptabilitza 425.282 contagis i 13.699 morts. A continuació, el Regne Unit registra 305.803 persones contagiades i 42.717 morts, davant del Perú, amb 251.338 i 7.861 en comparació dels 246.272 afectats i 28.323 morts confirmats a Espanya.\nDesprés de l'Estat espanyol, Xile té 242.355 persones amb coronavirus i 4.479 morts, mentre que Itàlia acumula 238.499 contagiats i 34.634 víctimes mortals. A continuació, l'Iran ja té més de 200.000 casos (204.952) i 9.623 morts; França, 197.008 contagis i 29.643 víctimes mortals, i Alemanya registra 191.272 contagis i 8.895 decessos. Turquia té 187.685 persones amb coronavirus i 4.950 morts, seguit pel Pakistan, amb 181.088 casos i 3.590 morts, i Mèxic, amb 180.545 contagiats i 21.825 decessos.\nTancant el grup de més de 100.000 contagis es troben Aràbia Saudita, amb 157.612 contagiats i 1.267 morts, Bangla Desh, amb 112.306 malalts i 1.464 víctimes mortals, i Canadà, amb 103.078 casos i 8.482 decessos.


Portada > Burriana > Notícies > Amplien la...\nBurriana: Amplien la vorera i s'obliden de moure el semàfor\nCuriosos són els resultats d'algunes de les actuacions que s'estan duent a terme en la via pública. Una d'aquestes obres és la que s'ha realitzat al carrer Misericòrdia.\nUnes obres que, per a començar, no es van realitzar a l'estiu -quan hi ha menys veïns en el zona-, sinó al setembre -coincidint amb l'inici de les classes i a pesar que bufona amb un centre escolar.\nA més de canviar les canalitzacions de l'aigua potable, s'ha renovat i ampliat la vorera. Però els obrers, ni tampoc els responsables de via pública, el màxim exponent de la qual és el regidor de l'àrea, Vicent Aparisi, no es van adonar que l'obra ha s'ha donat per finalitzada i que han deixat el semàfor a la meitat de la vorera.\nEntre l'habitatge i el semàfor hi ha un espai lliure de 70 centímetres. Entre el semàfor i el final de la vorada, altres 60 centímetres. Total, que per a una vorera d'un ample de més de 140 centímetres, no hi ha forma que passe un carro de bebés o una persona amb mobilitat reduïda.\nPerò no és l'únic cas de falta de revisió de l'obra pública. Un altre exemple d'aquesta desatenció es troba en el *camí d'Onda. Allí es van instal·lar uns tubs galvanitzats que separen la zona destinada als vehicles de la destinada a les bicicletes. Alguns dels extrems ténen tampons.Uns altres no i ja fa molts mesos que l'obra es va donar per finalitzada.


En un got de llet són qualitat de proteïnes, greixos importants per proporcionar energia i àcids grassos essencials, carbohidrats com ara lactosa, el que millora la capacitat d'absorbir el calci i el zinc més dels oligosacàrids.\nA més de tot això estimulen el creixement de probiòtics i ajuda a assimilar fàcilment minerals com ara el fòsfor i el calci i aporten vitamines que ajuden a la salut i la bellesa en l'embaràs com són la vitamina A, C, D, E, K i per si no fos poc a més d'àcid fòlic i riboflavina.\nPerò la llet durant l'embaràs també té Beneficis per al nadó ja que afavoreix el desenvolupament d'ossos i dents, i fa que els nens creixin forts i sans.\nLlavors no es coneixia amb exactitud les característiques de la llet materna estava donant els seus primers passos, i s'havia comprovat que la seva composició no hi havia sempre igual, raó per la qual es va pensar, erròniament, que algunes dones podien tenir una llet lleugeres i altres, massa greixos.\nI, perquè tot funcioni de la millor manera, és important que sempre pugui regular sola, gràcies a la lactància en exclusiva sota demanda ia més no només això segons un estudi internacional es va comprovar que els fills de dones embarassades que beuen almenys 150 ml de llet al dia una mica menys d'un got són encara més alts que altres companys.\nEs va mesurar l'alçada d'uns 800 nens de Dinamarca de 25 anys i es va comparar amb el consum de llet per les mares durant l'embaràs, no hi ha hagut una correlació positiva entre la ingesta del menjar i l'estatura dels joves, tant homes com dones.\nLa raó seria l'alt valor nutritiu de la llet i la seva gran quantitat de nutrients essencials durant la fase de creixement.\nA la sang dels nens analitzats, de fet, hi havia nivells més alts d'insulina, l'hormona que controla l'absorció de sucres.


“Sempre sumar, mai dividir” | Infomercats\nVicenç Gasca és botiguer de Sant Antoni i també és president de la Fundació Barcelona Comerç, una entitat que vetlla per l’anomenat “model Barcelona” i pel bé comú dels comerciants de la ciutat, especialment dels eixos comercials.\nQuina és l’essència de l’associació entre eixos comercials i mercats municipals?\nVolem trencar les portes i els murs que, a vegades, hi ha entre eixos i mercats. Normalment, els mercats són tancats, uns són a dins i els altres a fora, però s’han de trencar aquestes portes perquè pugui haver-hi fluïdesa entre les dues entitats. Tant per als mercats com per als botiguers, poder fer actes conjunts és clau per a la promoció del territori i la fidelització dels clients.\nQuins beneficis o problemes pot arribar a donar aquesta integració?\nSovint la dificultat que hi ha és saber explicar quins són els projectes i també, moltes vegades, per part de tots, és veure el bé general sobre el tema particular. S’han de vèncer aquestes dificultats inicials de la unió perquè els beneficis que després hi trobarem tots junts són molt importants. La unió d’accions no vol dir que les dues entitats, l’eix i el mercat, es transformin en una. Cal que es respectin les personalitats i les individualitats, tant dels mercats com dels eixos, a través d’un espai de trobada. Aquests espais conjunts donen força a les dues entitats per continuar treballant i fent actes i promocions pel bé del nostre comerç.\nQuè és el més important, doncs, per assolir una bona cooperació?\nÉs bàsic participar i que cadascú digui les necessitats que té, així entre tots podem buscar una solució perquè es puguin assolir les demandes dels diferents col·lectius. Sempre sumar, mai dividir. D’altra banda, és important destacar que nosaltres pensem que, a nivell de barri, el comerç és una eina molt important de cohesió.\nÉs molt important fer les promocions conjuntes perquè la gent vegi que està en una unitat territorial econòmica que és el mercat, els botiguers, els col·lectius, els encants… que tot és una unitat i que les promocions i les accions les fem tots i totes de manera conjunta.\nQuin paper ha de tenir l’administració en aquest entramat?\nHem d’anar tots de bracet, perquè estem en una ciutat i la ciutat és de tots i tots tenim responsabilitats. L’administració es compromet a unes coses i nosaltres hem d’exigir-li que les compleixi, i per exigir no hem d’estar tutelats per ells. Hem de ser independents, lliures, anar conjuntament, sí, però ser exigents amb l’administració.\neix comercial, Fundació Barcelona Comerç, mercat, Vicenç Gasca


CarCondal - Valors\nTot client que ens confiï la reparació del seu vehicle ha de percebre el compromís de qualitat i responsabilitat adquirit en cadascuna de les nostres intervencions, és per això que la totalitat de l'equip humà que conforma el Grup no només té un gran nivell professional, sinó que a més posseeix una forta vocació de servei, el que, sens dubte, redunda en una atenció de major qualitat.\nFem servir una metodologia de treball que respon a criteris d'auto-exigència, d'honestedat en les gestions-prèvies i posteriors-als peritatges i pressupostos , de rigor en dur a terme les reparacions exactament avaluades, i de eficiència en els processos de taller.\nUn dels pilars sobre els que s'assenta i que defineix l'esperit empresarial del GRUP CAR CONDAL és el oferir als nostres clients un servei integral de la màxima qualitat, tractant de minimitzar, al mateix temps, els costos d'intervenció.\nTots els vehicles reparats són lliurats després d'un control de qualitat, sobre els treballs efectuats, realitzat pel Cap de Taller, mitjançant un exhaustiu Checking.\nTotes les reparacions de carrosseria i pintura, són Garantides de per vida mentre el vehicle es mantingui en la propietat origen de la reparació.\nMostra del obstinació que vam demostrar a donar cada vegada un millor servei, són els estàndards de qualitat obtinguts, que avalen la qualitat de la nostra oferta:\n- Certificació ISO 9001/2008 Sistema de gestió de qualitat. Reparació de xapa, pintura i mecànica de Vehicles a motor .


Crònica de la presentació del llibre “La Kora i el Griot” – BIBLIOTECA PÚBLICA DE SORT\nCrònica de la presentació del llibre “La Kora i el Griot”\n5ag. 2021 6 ag. 2021\nLa Kora i el Griot és el novè llibre de viatges de Conxita Tarruell, que s’endinsa de nou en el continent africà després d’haver visitat, en títols anteriors, països com el Senegal, Gàmbia o Etiòpia, a més d’altres continents com ara Àsia i l’Àmèrica del Sud. La seva escriptura vivaç i detallista de les experiències viscudes es complementa a la perfecció amb els relats de ficció de Rosa Pi Masvidal, que amb els seus contes ens permet posar-nos en la pell dels habitants d’aquests països i compartir la seva experiència vital en primera persona.\nL’escriptura durant el confinament de La Kora i el Griot va ser de molta ajuda a l’autora, atès que li va permetre adquirir rutines de treball adequades en aquell moment, i ara mateix es troba ja tancant el que serà el seu proper llibre, ambientat a l’Indoxina; no obstant, la Conxita i la Rosa acaben d’arribar de l’Uzbekistan, on han trobat inspiració per nous relats i dietaris de viatges.\nTambé ens han acompanyat en la presentació Núria Puig i Miracle Sala i Farré, que al seu torn acaba de publicar el llibre de relats Piscolabis, i que s’han fet càrrec de presentar les autores i llegir diversos fragments dels relats de Rosa Pi inclosos a La Kora i el Griot ampliant així el sentit de les imatges que hem pogut veure projectades.\nAnterior Presentació del llibre “La Kora i el Griot”\nSegüent Presentació del llibre “Xiula la mort”


Problemes visuals by Mprof 7522 views\n1. Problemes visuals Projecte “El foc” Matemàtiques 6è Cicle Superior Escola Sant Pau Curs 2011-12\n2. Després de rebre l’alerta d’un incendi a l’hospital de la zona, elsbombers s’han dirigit a l’edifici per tal d’apagar el foc.En arribar, han pujat 6 pisos per a l’evacuació del personal de l’hospitalque havia quedat atrapat. Després n’han baixat 10 per anar al punt ons’havia originat el foc i apagar-lo.A quina planta s’havia produït el foc? Quantes plantes hauran de pujarper sortir de l’edifici un cop hagin extingit el foc?\n3. Ajuda aquestbomber arecollir la sevaroba per poderanar a extingirel foc\n4.  El drac verd (.... , ....) és un animal mitològic amb ales, una llarga cua, urpes com ganivets i el cos ple d’escates. En la mitologia, Quimera (.... , ....) era un monstre amb cap de lleó, cos de cabra i cua de serp, que treia foc per la boca. Lau fènix (.... , ....) És un ocell de foc sagrat, mascle amb les plomes daurades i vermelles La víbria (.... , ....) És bàsicament un dracperò amb marcats caràcters femenins(com dues mamelles prominents) i ocellístics, com bec dàliga amb urpes i ales.\n5. Els Bombers de la Generalitat han treballat aquest matí en unincendi que ha cremat totalment la cuina d’un restaurant. L’avís de l’incendi Els bombers han Els bombers han ha arribat a les arribat al restaurant extingit el foc a les a lesQuant temps van tardar els bombers en arribar al restaurant?Quanta estona va estar cremant-se la cuina del restaurant?\n6. Uneix els punts en l’ordre correcte:\n7. Durant un incendi s’han cremat el 40% dels arbres d’un bosc.Si després de l’incendi han sobreviscut 4800 arbres, quantsarbres hi havia al principi?\n8. Segueix els camins i descobriràs les causes d’aquests incendis:\n9. L’hectàrea és una unitat de mesura de superfície equivalent a 10.000 metres quadrats. El seu símbol és ha. S’utilitza per a mesurar la superfície d’una finca i altres terrenys menors en extensió que una ciutat.Tenint en compte el titular de la següent notícia, quants m² desuperfície s’han cremat a Catalunya el que portem d’any?


Activitat final de l’Assignatura de Valors\nAquesta setmana hem explicat un conte amb titelles als nostres companys i compayes de primer i segon. Es titulava “El monstre Rosa”. És una història molt bonica, i les titelles les hem fet nosaltres!\nHem començat a estudiar els aliments i a saber quins són els més saludables. Entre tots els alumnes de cicle inicial hem fet la piràmide dels aliments.\nPROJECTE DE MEDI SOCIAL I NATURAL\nEl passat dilluns 18 d’octubre, la senyora Estupenda i la senyora Bleda ens van venir a visitar a l’escola. Totes dues estan buscant ajuda perquè els seus respectius ciutat i poble han quedat inutilitzables a Llegiu més…\nELS NENS I NENES DE CICLE INICIAL RECITEM POESIA PER SANT JORDI!\nEls nens i nenes de Cicle Inicial també hem viscut el Sant Jordi confinats! Ho hem fet amb molta alegria i un xic de poesia! Us deixem aquí els nostres vídeos per desitjar-vos a tots Llegiu més…\nElsl alumnes de 3r i 4t de Primària van visitar el Museu de l’Aigua de Salt, situat a la nau Kropotkin de la Factoria Cultural Coma Cros, un indret clau per entendre la història recent Llegiu més…\nPROJECTE TU YOUYOU!\nEls nens i les nenes de Cicle Inicial continuem molt emocionats ajudant a la científica Tu Youyou. Fa dies que estem treballant i investigant els animals, per poder ajudar-los, sobretot aquells que estan en perill Llegiu més…\nLa gimcana dels sentits!\nEl passat dimarts 4 de febrer, els nens i les nenes de Cicle Inicial vam rebre resposta del correu electrònic de la científica Tu Youyou. A més a més, ens va arribar un paquet molt Llegiu més…\nContinuem el projecte del cos humà!\nEls nens i les nenes de 1r i 2n de Primària seguim en contacte amb la científica Tu Youyou. Des de l’Amazones, ella ens continua escrivint emails i demanant que l’ajudem en la investigació per Llegiu més…\nCANTADA DE NADALES A LES VETES\nJa fa alguns dies que el Nadal ha arribat a l’escola! I els nens i les nenes de Cicle Inicial l’estem vivint de valent. Per això, el passat dimarts dia 17 de desembre, vam anar Llegiu més…


Dipsalut és l'organisme que ha incrementat en 1,5 milions d'euros les ajudes. Font: Wikipedia\nLes ajudes aniran destinades a pal·liar l'emergència social derivada per la Covid-19 a les comarques gironines. Font: Dipsalut\nPer mitjà de @dipsalut, la #DdGI destinarà 1,5 milions d'euros als ajuntaments, consells comarcals, consorcis i organitzacions no lucratives per les despeses que han fet per atendre les necessitats dels col·lectius més vulnerables arran la #COVID19. Així ho aprova el #PleDdGI. pic.twitter.com/7UzHZbGxon\ngironès, exclusió social, salut i discapacitat, intervenció social, drets humans i desigualtat, mediació i cohesió social, coronavirus


Taller de Verema – Llopart\nPerquè ens retrobem després de les vacances, estem preparant una activitat que de ben segur us agradarà. Es diu “Llopart et transporta a la verema del 1887”.\nFarem dues jornades de verema obertes a tothom els dies 3 i 10 de Setembre al matí. Inclouran passejada fins la vinya amb carruatge de cavalls, taller de collita i premsat de raïm, esmorzar de pagès i visita a la Masia Privada de la família.\nLes places són limitades. Afanyeu-vos a i demaneu més info o reserveu la vostra plaça al 938993125 o visita@llopat.com. (Tenim les places limitades)\nCena bajo la luz de la luna Èxit de les activitats d’estiu a Llopart


L’Ajuntament de Sant Joan de les Abadesses adquireix una nova pala llevaneus - Ajuntament de Sant Joan de les Abadesses\nL’Ajuntament de Sant Joan de les Abadesses adquireix una nova pala llevaneus\nEscrit a 01 febrer 2021 .\nL’Ajuntament de Sant Joan de les Abadesses ha comprat una pala llevaneus, que s’instal·la a la màquina que fa habitualment l’escombrada dels carrers, per tal de poder treure la neu dels carrers més estrets de la vila. Es tracta d’una pala d’un metre i mig i vuitanta centímetres d’altura, que en la seva part inferior disposa de quatre segments amb xapes de pressió que es retreuen en trobar un obstacle quan estan actuant en superfícies irregulars, i que tornen a la seva posició un cop s’ha superat. La pala ha tingut un cost de 4.735 euros, dels quals 3.788 han estat subvencionats per la Diputació de Girona.\nFins ara, l’Ajuntament disposava de dues pales grans que permetien treure la neu de carreteres, carrers i camins, però que tenien dificultat per netejar els carrers més estrets. Amb aquesta compra es podrà retirar la neu d’una forma més ràpida i eficient.


Una escola que aprèn – Vull Aprendre. Parlem d'educació\nUNA ESCOLA QUE APRÈN\nEditorial revista Nosaltres 149\nL’any 1996, la Comissió Internacional sobre Educació per al Segle XXI, amb Jacques Delors com a president, va publicar l’informe Educació: hi ha un tresor amagat a dins, sota l’empara de la UNESCO, en el qual es parlava per primera vegada dels quatre pilars de l’aprenentatge. L’any 2015, l’informe Replantejar l’educació. ¿Cap a un bé comú mundial? ratificava aquesta línia d’investigació sota una visió humanista i holística de l’educació.\nAquests quatre pilars ens porten a la reflexió i centren el propòsit de l’escola en el desenvolupament de les competències per a la vida, ja que en el que s’aprofundeix és que l’infant aprengui a ser (dimensió individual, valors), a conèixer (dimensió cognitiva, sabers), a fer (dimensió instrumental, procediments) i a conviure (dimensió social, habilitats socials).\nEn la revista Nosaltres 146 explicàvem l’adhesió del Col·legi Sant Vicenç al programa d’Escola Nova 21 (EN21). Aquest programa es fonamenta precisament en aquestes quatre dimensions de l’educació per decidir de manera col·lectiva quin és el propòsit de l’educació. Però no se centra només en aquest punt, sinó que també posa la mirada en les pràctiques educatives, en l’avaluació i en l’organització de centre. Pertànyer a aquesta iniciativa no és posar-se una medalla o un segell; pertànyer a EN21 és seure a reflexionar i pensar: “Què ha d’aportar l’escola a la vida d’una persona? Quin és el valor afegit de l’escola?”.\nEl Claustre del Col·legi Sant Vicenç treballa de manera conjunta per revisar i donar valor a les activitats educatives que promou, està en constant evolució i es qüestiona quines són aquestes pràctiques educatives basades en el coneixement existent de com les persones aprenen. L’any 2010, l’Organització per a la Cooperació i el Desenvolupament Econòmic (OCDE) va publicar el resultat d’una investigació titulada La naturalesa de l’aprenentatge, traduïda al català l’any 2012, en què es convidava a “repensar allò que s’ensenya, com s’en-\nsenya i com s’avalua l’aprenentatge”, destacant els set principis de l’aprenentatge. Aquests principis defineixen la pràctica educativa de manera constant i transversal, atès que estan fonamentats en investigacions científiques de com aprenem les persones. El Claustre treballa tenint en compte aquests set principis:\nL’alumne és el centre de l’aprenentatge.\nAquest treball que duu a terme el Claustre, en col·laboració amb les Xarxes per al Canvi –que aplega EN21, l’Institut de les Ciències de l’Educació de la Universitat Autònoma de Barcelona (ICE-UAB) i l’Associació de Mestres Rosa Sensat– ens porta a determinar un marc d’escola avançada, descrivint un horitzó comú amb tots els centres educatius compromesos amb aquesta transformació educativa. Una transformació fonamentada en quatre eixos: propòsit educatiu, pràctiques de l’aprenentatge, avaluació i organització.\nAquestes dues darreres, de les quals no hem parlat encara, també són motor intens del canvi educatiu. L’avaluació ha de ser competencial i global, i ha\nd’agrupar l’avaluació formativa –que ajuda a regular els aprenentatges– i l’avaluació sumativa –que permet establir què s’ha après–. És necessària una organització autònoma i oberta, capaç d’autoreflexionar i actualitzar-se, que aprèn.\nTots aquests avenços cap a una educació avançada, innovadora, no poden fer-se al marge de la col·laboració de l’entorn. Per aquest motiu, i tal com fem d’uns anys ençà, el proper mes de febrer hi haurà la trobada de tota la comunitat educativa del Col·legi Sant Vicenç. Enguany se centrarà en el paper de les famílies a l’escola, i en parlarem tots plegats. L’escola vol ser una comunitat que aprèn, que avança i que millora constantment.\nAquest curs celebrem que ja fa 25 anys que estem en aquesta escola nova, aquest nou edifici que va significar un canvi pedagògic de l’escola. Que aquesta efemèride ens serveixi per a agafar forces per encarar aquesta reforma educativa que ens ha d’acompanyar en el camí cap a l’excel·lència; una reforma basada en aquest marc d’escola avançada. Junts aprendrem, junts avançarem.\nEditorial revista Nosaltres 149 (Desembre, 2017)


La hipòtesis dinàmica\nLA RUTI / La hipòtesis dinàmica\nS’ha descobert que els bacils de la infecció latent que causa el Mycobacterium tuberculosis no estan “adormits”, tal i com es pensava, sinó que duen a terme una batalla constant contra l’hostatger. Un cop generada la lesió primària (1), els bacils en multiplicació es disseminen a través de la circulació sanguínia o, localment, via l’arbre bronquial (2). En multiplicar-se, el bacil destrueix els macròfags alveolars (MA) i genera un medi extracel·lular necròtic, on finalment roman. Aquest mitjà resulta molt estressant per al bacil, que deixa de créixer i de replicar-se. L’estat no replicatiu pot revertir quan el bacil és fagocitat per un MA no activat; en cas que el fagociti un MA activat, l’estat no replicatiu li permet resistir els mecanismes bactericides del macròfag.\nLa multiplicació bacil·lar conclou un cop s'ha desplegat la resposta immunitària, en què s’activen tots els MA infectats. Per sobreviure, el bacil ha de persistir en el seu estat no replicatiu en el teixit necròtic de la lesió (granuloma) o bé a l’interior dels MA que drenen fins a l’espai alveolar les restes de cèl·lules necròtiques. Arrossegats pel fluid alveolar, els bacils assoleixen l'espai bronquial superior, on es degluteix i es destrueix a l’estómac (3). No obstant això, atès que en aquest espai es generen els aerosols que condicionen l'aire sec i fred que inspirem, els bacils no replicatius durant la inspiració poden tornar a l'alvèol pulmonar, on infecten nous MA inactius i generen una nova lesió (4).\nEn aquest procés de reinfecció constant, hi ha la possibilitat que el nou focus infectiu es desenvolupi als lòbuls pulmonars superiors, on la resposta inflamatòria és tardana i exagerada, la qual cosa provoca una destrucció dels teixits i la formació de las cavitats típiques de la tuberculosi (5).\nMÉS CONTROL DE LA REINFECCIÓ\nActualment, el tractament de la tuberculosi latent es basa en l’administració de isoniazida (INH), un antibiòtic que destrueix els bacils en fase de multiplicació activa amb què s’evita la reinfecció constant i s’acaben drenant tots els bacils no replicatius (3t-5t). Tanmateix, a causa de la lentitud amb què es produeix el drenatge, el tractament s'allarga fins a nou mesos, un de més curt no resulta eficaç perquè per eliminar el risc de reinfecció s'han de drenar del teixit narcòtic tots els bacils no replicatius. A més, en destruir-se els bacils replicatius, s'elimina la presència de limfòcits T específics circulants, encarregats d'identificar focus de reinfecció incipients.\nEs planteja una teràpia combinada que evita l’eliminació de la resposta immunitària específica: l’administració d’una vacuna després d’una pauta curta d’antibiòtic (isoniazida). La vacuna desenvolupada (RUTI ®) es fabrica a partir de fragments de bacils no replicatius. Permet reconèixer antígens de bacils en replicació o no replicatius, la qual cosa augmenta l’eficàcia del control de la reinfecció. La pauta de medicació es veu reduïda de nou mesos a un. Aquesta modalitat terapèutica es troba en fase de desenvolupament clínic. S’ha demostrat l’absència de toxicitat en humans i el seu poder immunogènic (fase I); les fases posteriors (II i III), que demostraran l'eficàcia del tractament, requeriran un mínim de cinc anys.


Els noranta mil\nExplica Jenofont en la seva Expedició dels Deu Mil cap allà el 400 a.e.a, que després de guanyar l’enorme exèrcit d’Artaxerxes, es van trobar sols i aïllats al bell mig de l’imperi persa, i...\nMentre escric, el país, Catalunya, està parat. La resta de l’Estat no se sap si en aquest moments pensa en alguna cosa o deixa passar el deute públic i la corrupció riu avall de la Història com...\nSi ho volem perdre tot, fem la DUI ara mateix. Però d’herois nacionals sacrificats ja en tenim prou. D’humiliacions històriques també. Ara que ja es té el carrer, i que molts indecisos han vist...\nAlguna persona que hagi entès què és la democràcia, pot negar el dret de molts catalans a fer un referèndum sobre el seu futur polític? La resposta és no, sense equívocs. Les persones que neguen...\nNo sé si parlar del futurs canvis horaris, dels deutes fiscals dels grans futbolistes, del referèndum, de les clavegueres de l’Estat, de la indecisió dels comuns, del terrorisme àrab, de les guerres...\nRetractació i confessió\nVivim en una societat on les grans companyies monopolístiques es difonen rere el contestador automàtic, i els grans polítics desapareixen rere les immenses ombres del poder, com aus nocturnes dins la...\nEducació: tenim un problema\nVoldria parlar de l'educació , però no sé per on començar, car és plena de problemes. Tothom està d'acord que per a una societat democràtica l'educació és fonamental, però a partir d'aquí ningú...\nHi ha un aspecte del planeta global que no es diu gaire que crec caldria ressaltar contínuament: el món està ple de coses simplement mal organitzades. Pot semblar ingenu, no ho és. O diré d'una altra...\n‘Bon jour littérature'...\nIgual que a la novel·leta d'aquella jove de 18 anys Françoise Sagan, publicada el 1954 plagiant un vers de Paul Eluard, “Bon dia tristesa..”, podríem saludar la nostra literatura, i em temo que...


Benvinguda del degà - Facultat de Farmàcia i Ciències de l'Alimentació - Universitat de Barcelona\nMemòries i plans estratègics\nAmb aquestes línies t’obro la porta de la Facultat de Farmàcia i Ciències de l’Alimentació de la Universitat de Barcelona, que en els darrers anys ha ampliat el seu camp acadèmic incorporant-hi estudis en l’entorn de l’alimentació. Som l’única facultat pública de Catalunya on s’imparteix el grau de Farmàcia, i això representa per a tots nosaltres una exigència màxima, que assumim amb responsabilitat, oferint als nostres estudiants una docència de qualitat i una recerca de prestigi.\nMitjançant la nostra tasca docent, formem els futurs professionals que desenvoluparan la seva tasca en àmbits molt diversos com són l’oficina de farmàcia, la indústria farmacèutica; els serveis hospitalaris de farmàcia, l’anàlisi clínica, la bioquímica, la gestió sanitària i molts més. Gràcies a aquesta varietat de sortides professionals, la carrera de Farmàcia presenta un alt nivell d’ocupabilitat entre els titulats.\nLa nostra Facultat ofereix graus relacionats amb l’alimentació (Ciència i Tecnologia dels Aliments i el de Nutrició Humana i Dietètica), que s’imparteixen al Campus Torribera, situat a Santa Coloma de Gramenet. També ofereix la doble titulació de Farmàcia i Nutrició Humana i Dietètica en un itinerari dissenyat per assolir les competències de les dues titulacions. És la Facultat de referència en el grau de Ciències Culinàries i Gastronòmiques.\nEl grau de Ciència i Tecnologia dels Aliments dona una preparació multidisciplinària amb l’objectiu de dotar els estudiants d’una alta qualificació professional per treballar en totes les àrees relacionades amb els aliments i l’alimentació. La indústria agroalimentària és el sector industrial que més contribueix al producte interior brut a Catalunya. El grau té un caràcter eminentment pràctic, ja que una gran part de la docència es duu a terme en laboratoris especialitzats d’anàlisi sensorial, química i tecnologia dels aliments, entre d’altres.\nEl grau de Nutrició Humana i Dietètica forma els futurs dietistes-nutricionistes, professionals sanitaris que intervenen en l’avaluació de l’estat nutricional, la implementació de programes d’intervenció nutricional, de procediments en seguretat alimentària, així com en la dietoteràpia adequada a situacions clíniques. Així doncs, el nostre objectiu final és formar professionals amb competències específiques i genèriques per desenvolupar amb èxit les seves activitats en el món sanitari, les empreses de serveis d’alimentació per a persones i col·lectius, i que alhora puguin liderar la recerca en nutrició del futur. A més, oferim una àmplia oferta de màsters especialitzats en medicaments i aliments. Espero i desitjo que t’animis a estudiar a la Facultat de Farmàcia i Ciències de l’Alimentació de la Universitat de Barcelona. Per això, m’anticipo a la teva decisió i et dono la benvinguda a la que, si et decideixes per aquesta opció, serà la teva Facultat.


De tot cor | La vida versió Champions League\n← L’extinció de les talles mediterrànies\nCulés, xotos, blocaires i comboi →\nPublicat el 27 de març de 2008 per martainsa\nA Andreu Martín el vaig descobrir quan tenia 12 o 13 anys, quan se sol descobrir a Martín, amb Tots els detectius es diuen Flanagan i No demanis llobarro fora de temporada. No en recorde molt bé l’argument, però sí recorde que em varen encantar. I vaig reprendre la lectura d’aquest escriptor l’any passat, quan va guanyar el Premi Bancaixa de Narrativa amb La nit que Wendy va aprendre a volar. Si bé tots els llibres que havia llegit d’ell pertanyien al gènere juvenil, Martín, també ha publicat novel·les per a adults -i tant adults! Fins i tot ha guanyat un premi de la Sonrisa Vertical!-. I aquesta setmana he decidit menjar-me l’última d’ell, també un premi (Alfons el Magnànim de Narrativa), editada per Bromera: De tot cor.\nEs tracta d’una novel·la de Fast book, que en diria Anotacions Rizomàtiques;) perquè es llig molt de pressa, és molt àgil. I això no sempre ha de ser sinònim de mala qualitat. Al contrari: De tot cor és un veritable treball de boixet literari, combinant diverses veus i visions per a configurar una única història basada en el món de la premsa rosa. Talment com un calidoscopi.\nI he de confessar que la premsa rosa no és el meu fort. No ho dic per cap connotació moral o intel·lectual -existeixen mals i defectes molt pitjors que eixe-: senzillament, m’avorreix. Amb la vida estressada que ja portem en el dia a dia, només ens faltaria anar patint pels mals dels altres, veient com prostitueixen les seues intimitats al millor postor, alimentant de carnassa a les hienes de la comunicació.\nDoncs bé, De tot cor precisament es basa en aquest món llefiscós de vísceres, però està explicat amb tanta gràcia que no importa. La novel·la és divertida, està molt ben escrita -em trac el gorro, senyor Martín, es nota que hi té ofici-. I el que més admire no és només la capacitat d’intrigar el lector -cosa que ja es pot comprovar en la seua bibliografia- sinó la capacitat de suportar programes i programes del cor, informació que necessàriament haurà hagut de menjar-se per a configurar la novel·la. Molt recomanable, fins i tot per a insubmissos de l’Hola com jo.\nAquesta entrada ha esta publicada en 2500 caràcters a doble espai. Afegeix a les adreces d'interès l'enllaç permanent.


Sònia Suñé, nova directora de Banca d’Empreses de BBVA a Lleida - TOTLLEIDA\nSònia Suñé, directora de Banca d’Empreses de Lleida\nBBVA incorpora nous directors de Banca d’Empreses a Lleida, Manresa, Sabadell i Barcelona\nBBVA ha incorporat nous directors en l’àrea de Banca d’Empreses i Corporacions\na Catalunya, liderada pel Director Regional a Catalunya, Joan Piera, i pel Director\nde la Xarxa d’Empreses, Íñigo de Basterrechea. Les noves incorporacions a l’àrea\nsón Sònia Suñéa la Direcció d’Empreses de Lleida, Selma Daclan a la\ncorresponent de Manresa, Manoli Jiménez a Barcelona-Diagonal i Miguel Ángel\nSánchez a Sabadell.\nSònia Suñé és a partir d’ara la nova directora d’Empreses de BBVA a Lleida. És\nllicenciada en Administració i Direcció d’Empreses per la UB i Executive MBA per\nEAE. La nova directora ha desenvolupatpràcticamenttota la seva carrera\nprofessional en el sector financer a BBVA.\nTé una trajectòria de més de vint-i-quatre anys a l’entitat, des que es va incorporar el 1997 a Caixa Catalunya com a gerent d’empreses. Al llarg dels anys ha ocupat diversos càrrecs de responsabilitat i direcció. Ha estat directora d’oficines capçalera a Lleida (per a particulars i pimes), directora comercial d’empreses, especialista internacional de grans empreses i, ara, directora de Banca d’Empreses, donant servei a grans companyies de tota la província de Lleida. En aquesta posició, substitueix Manoli Jiménez qui acaba\nd’assumir alhora el mateix càrrec a la zona de Barcelona-Diagonal.\nSobre Banca d’Empreses de BBVA a Catalunya\nActualment, l’àrea de Banca d’Empreses i Corporacions de BBVA a Catalunya,\ndisposa d’una xarxa de 14 centres especialitzats que donen servei a companyies\nque facturen entre 5 i 300 milions d’euros.\nAlhora, la Xarxa d’Empreses de BBVA es compon d’un equip de 105 persones que\nreben suport directe de prop d’unes cent més que formen equips especialistes en\nsolucions internacionals, de transaccionalitat, banca electrònica, sostenibilitat,\nmitjans de pagament i equips d’operacions a oficines.\nBBVA és un grup financer global fundat el 1857 amb una visió centrada en el client. Té\nuna posició de lideratge en el mercat espanyol, és la major institució financera de Mèxic i\ncompta amb franquícies líder a Amèrica de Sud i la regió del Sunbelt als Estats Units. A\nmés, és el primer accionista de Garanti BBVA, a Turquia. El seu propòsit és posar a\nl’abast de tothom les oportunitats d’aquesta nova era. Aquest propòsit està centrat en\nles necessitats reals dels clients: proporcionar les millors solucions i ajudar-los a prendre\nles millors decisions financeres, a través d’una experiència fàcil i convenient. L’entitat\ns’assenta en uns sòlids valors: el client és el primer, pensem en gran i som un sol equip.\nEl seu model de banca responsable aspira a aconseguir una societat més inclusiva i


Els caps de llista (IV): Assum Balliu\nEnviat per xaviermir el Dg, 27/03/2011 - 22:50\nICV té allò que se'n diu un electoral fidel i relativament estable. Al nostre municpi sempre s'han mogut en una franja de vots que els solia donar un o dos representants. En els vint anys -o cinc mandats- que hi va haver entre 1983 i 2003 es van bellugar entre els 418 vots de 1991 i els 625 de 1987. Però va ser precisament el 2007 quan van obtenir 712 vots, un resultat només superat pels 864 de l'any 79, el de les primeres eleccions.\nLa comparació no és fàcil perquè en aquests trenta anys han canviat sigles, aliances i cares. Queda prou lluny el PSUC d'Antoni Esteve perquè el bloc soviètic ja ha caigut i avui ell és un empresari important. També queda lluny la IC de Quim Cucurull i Pedro Martino, que havia format coalició amb una CUP que ara torna a presentar candidatura, però sense ells. I fins i tot comencen a quedar lluny els anys en què Vicenç Martí va representar el partit en solitari o amb Ramon Puigverd.\nCom deia, els resultats de l'any 2007 van ser prou bons i això els va permetre recuperar el segon regidor, que en aquest cas va ser regidora: Isabel Roig. No és gens irracional pensar que bona part del mèrit d'aquell èxit va ser atribuïble al cap de llista, Oriol Ferran, que aplegava diversos ingredients de valor per a la política municipal: una estretíssima vinculació amb la vila, experiència de govern com a secretari de Telecomunicacions i Societat de la Informació, valor afegit com a periodista 2.0, etc. Per això mateix, la renúncia de Ferran a mig mandat pot haver generat una decepció que ara recolliria Balliu.\nAssum Balliu -com Fors, com Vinyes, com Pera i com Acero- té experiència de govern i -com Vinyes i com Pera- pot presentar com a aval l'obra de govern del darrer mandat. Però també en aquest cas -com Fors i com Pera- s'enfronta al repte del relleu. Balliu és cap de llista per primer cop perquè el 2007 era la tercera a la llista. D'entrada, sembla difícil que pugui superar el llistó d'Oriol Ferran perquè no té gaire elements externs a favor. Els decebuts amb el partit per la renúncia de Ferran o la inèrcia del vot de càstig del 28N -tot i que ICV és qui menys el va patir- poden imposar una tendència a la baixa que Balliu haurà de capgirar tenint en compte, a més, que té un competidor directe com és la CUP. Amb tot, el seu tarannà personal i la idea d'una renovació des de l'experiència poden ser-li una bona ajuda.


Exèrcit. Documents | Franquisme\n8/12/1939: programa de les festes de celebració de la Immaculada Concepció -patrona de l'Exèrcit d'Infanteria- del batalló de la caserna del Carme. (Arxiu Municipal de Manresa).\n9/5/1939: notificació perquè els soldats deixin una part d'un edifici del carrer d'Àngel Guimerà ja que hi han de tornar els antics propietaris. (Arxiu Municipal de Manresa).\nAgost-setembre del 1939: detalls d'un litigi entre l'empresa Bertrand i Serra i l'Ajuntament de Manresa sobre el pagament d’unes peces de cotó per a l’exèrcit. Sovint els militars feien encàrrecs a empreses o utilitzaven serveis que s'havien de pagar i que periòdicament acabaven assumint les administracions municipals o les mateixes empreses. És el cas de l'empresa tèxtil Bertrand i Serra, que va rebre un encàrrec per subministrar unes peces de cotó per al batalló. Aquesta comanda amb l'Ajuntament d'intermediari, finalment, va haver de ser acceptada per l'empresa com a donatiu. (Arxiu Municipal de Manresa).\n28/9/1942: document sobre la cessió de l'antic col·legi de Sant Ignasi per allotjar forces de l'exèrcit. (Arxiu Municipal de Manresa).\n24/10/1944: discurs de l’alcalde Josep Montardit en què insta els manresans a participar en una subscripció popular per fer el lliurament d’una bandera al batalló de la guarnició de la ciutat amb motiu de les festes de la Immaculada (Arxiu Municipal de Manresa).\n13/1/1949: agraïment de l’alcalde al tinent coronel de la caserna del Carme per un obsequi. (Arxiu Municipal de Manresa).\nJuliol de 1949: ban de l’alcalde Joan Prat Pons en què informa de l'acte de lliurament d'una bandera al batalló de la caserna del Carme: "Vuestro Alcalde, espera y os conjura para que al impulso de vuestros sentimientos, unidos todos en un haz, rindáis junto a mí el debido homenaje a la Bandera -donación popular- y al Ejército, concurriendo a los actos anunciados en los que sois llamos los primeros, como MANRESANOS y como ESPAÑOLES". (Arxiu Municipal de Manresa).\n6/12/1951: invitació del general en cap a l’alcalde Joan Prat Pons amb motiu de les festes de la Immaculada. (Arxiu Municipal de Manresa).\n1949-1958: relació d’obsequis concedits per l'alcaldia al cos d'infanteria establert a Manresa amb motiu de la festa de la Puríssima, patrona de l'Exèrcit d'Infanteria, i el consegüent cost econòmic. Era habitual que l'alcaldia fes obsequis tant als caps i càrrecs, com a la resta de la guarnició. Els regals consistien en capses d'havans, de cava i cigarrets. En aquests documents -de diferents anys- podreu observar una relació detallada dels productes comprats i del seu valor. Algunes institucions, com Tabacalera, de vegades hi col·laboraven. (Arxiu Municipal de Manresa).


L'Exprés de Mitjanit - Viquipèdia, l'enciclopèdia lliure\nL'Exprés de Mitjanit\nGeoffrey Kirkland i Evan Hercules\nAlan Marshall, David Puttnam i Peter Guber\na partir d’una obra de William Hayes\nanglès, turc, maltès, turc\nRepública de Malta i Turquia\nOscar al millor guió adaptat ()\nOscar al millor guió adaptat (1978)\nOscar a la millor banda sonora (1978)\nL'Exprés de Mitjanit (títol original en anglès: Midnight Express) és una pel·lícula britanicoestatunidenca dirigida per Alan Parker, estrenada el 1978. Explica la història de William Hayes, detingut i empresonat a Turquia el 1970. Hayes va participar com a consultor en la realització.\n2.1 Diferències entre la pel·lícula i el llibre\n2.2 El rodatge\n3 Reaccions i conseqüències\nWilliam Hayes, jove turista americà, és de vacances amb la seva amiga Susan, a Turquia. Esperant guanyar uns diners, intenta tornar als Estats Units amb dos quilograms d'haixix repartits pel seu cos i amagats sota la seva roba. Quan està a punt de pujar a l'avió, és sotmès, com els altres passatgers, a un escorcoll de seguretat per policies que troben la droga. Comença llavors per a «Billy» un malson que el porta a la presó de Sağmalcılar, a Istanbul. De procés en procés, es troba condemnat a trenta anys de presó.\nEl Midnight Express (l’«Exprés de mitjanit») és el terme utilitzat pels presoners turcs per designar l'evasió.\n« Però l’«Exprés de mitjanit» no para a Sağmalcılar. »\nDiferències entre la pel·lícula i el llibre[modifica]\nHi ha diferències importants entre les versions literàries i cinematogràfiques de L’Exprés de Mitjanit\nA la pel·lícula, William Hayes és a Turquia amb la seva amiga, mentre que en realitat hi havia anat sol. La pel·lícula utilitza la història d'amor per donar un sentit més emotiu.\nLes escenes de violacions han estat igualment afegides. William Hayes mai no ha mencionat haver estat violat pels seus guàrdies turcs o haver sofert violència sexual. Reconeix haver participat de manera consentida en relacions homosexuals, cosa que apareix breument a la pel·lícula.\nAl llibre, William Hayes no mossega la llengua d'un company presoner.\nEl final de les versions literàries i cinematogràfiques de L’Exprés de Mitjanit són diferents: al llibre, Hayes és transferit a una altra presó d'on aconsegueix fugir pel mar; a la pel·lícula aquest passatge ha estat reemplaçat per una escena violenta durant la qual mata involuntàriament el guardià en cap.\nEncara que la pel·lícula es desenvolupa principalment a Turquia, està rodada completament a Malta (l'escenari de la presó és el Fort de Sant Elm), després del rebuig d’Istanbul d’acollir el rodatge. La majoria dels actors són, així doncs, maltesos, així com alguns italians, americans, grecs i armenis que fan el paper de turcs.\nA la pel·lícula hi sovintegen alguns anacronismes i exageracions. Per exemple alguns turcs hi porten el fes, tot i que ja no és portat a Turquia des de l'abolició dels barrets simbòlics otomans el 1923 per part de la República Turca.\nReaccions i conseqüències[modifica]\nEl 18 de maig de 1978, L’Exprés de Mitjanit és presentat a una audiència de periodistes del món sencer, en ocasió del Festival de Canes... Quaranta-tres dies més tard, els Estats Units i la Turquia entraven en importants negociacions sobre l'intercanvi de presoners El desembre del 2004, en una visita a Turquia, Oliver Stone va presentar excuses públiques per haver «sobredramatitzat» l'escenificació que tenia escrita.\nOscar a la millor banda sonora per Giorgio Moroder\nOscar al millor guió original per Oliver Stone\nBAFTA a la millor direcció per Alan Parker\nBAFTA al millor muntatge per Gerry Hambling\nBAFTA al millor actor secundari per John Hurt\nGlobus d'Or a la millor actriu dramàtica per Irene Miracle\nGlobus d'Or al millor actor dramàtic per Brad Davis\nGlobus d'Or al millor actor secundari per John Hurt\nGlobus d'Or a la millor banda sonora original per Giorgio Moroder\nGlobus d'Or al millor guió per Oliver Stone\n↑ «Midnight Express». The New York Times.\n↑ (anglès) Fitxa de la pel·lícula a l'IMDB\n↑ (anglès) Extret de la coberta de la banda original de L'Exprés de Mitjanit, compost per Giorgio Moroder.\n↑ (anglès) Helena Smith, «Stone sorry fur Midnight Express» a The Guardian, 16 desembre de 2004 .\n(anglès) Guió del film per Oliver Stone PDF\nObtingut de «https://ca.wikipedia.org/w/index.php?title=L%27Exprés_de_Mitjanit&oldid=20556570»\nPel·lícules dirigides per Alan Parker\nPel·lícules del Regne Unit del 1978\nLa pàgina va ser modificada per darrera vegada el 5 des 2018 a les 06:48.


PRESENTACIÓ FALLA DEL MERCAT | Telepobla\nContinuen les presentacions falleres de l’exercici de 2018. El dissabte 17 febrer el torn va ser per a la comissió de la falla del mercat. Vesprada per a exaltar a Adrian, Thais i Marina.\nTal com marca el protocol a estos actes, el primer a fer aparició per la passarel·la per a presidir l’escenari l’estendard de la comissió, i seguit a l’estendard el grup de persones que durant tot l’any se’n carreguen de dur la falla endavant, els integrants de la junta directiva.\nPer a les falles de 2018 la comissió de la falla del mercat ha triat com a màxims representants a Adrian Higueras i Thais Manrique. Ell serà el president i ella la fallera major infantil de la falla plaça del mercat per a 2018.\nThais i Adrian va rebre a les parelletes de fallerets i falleretes que formen la seua cort d’honor imposant-los la banda.\nAmb la cort d’honor infantil ja dalt de l’escenari arribava el moment per als majors, i dels majors i de tota la comissió la màxima representant serà Marina Rabes i Hernandez, fallera major de 2018 de la falla plaça del mercat.\nMarina va rebre a la seua cort d’honor que seran els encarregats d’acompanyar-la a tots els actes.\nAmb tots dins de les cortines només quedava per descobrir quin era l’escenari triat per a l’ocasió, la foscor de la casa de la Cultura va donar pas a un espectacle que defenia i reivindicava el paper fonamental que juga la dona dins del món de la festa i de la societat en general, per a posteriorment donar pas a un escenari en el qual Adrian, Thais i Marina centraven totes les mirades.\nArribava el moment de les imposicions. Adrian rebia de mans de la presidenta, el faixí que li acredita com a president infantil de l’any 2018, i ja amb ell a Adrian li arribava el moment d’estrenar el càrrec amb un discurs cap al públic present.\nMateixa formula que amb Adrian per a Thais, la imposició de la banda arribava de la mà de la presidenta de la comissió, Marina Rubio, i ja amb ella Thais començava el seu regnat amb un discurs dirigit a la seua comissió.\nTant Adrian com Tahis van tindre afectuoses paraules per part dels mantenidors.\nDe la mateixa manera que els infantils li arribava el moment de la imposició de la banda a la que ja és fallera major de 2018 de la falla del mercat, a Marina Rabes li imposava la banda la presidenta de la comissió, que és la seua filla, Marina Rubio.\nMarina també va viure moments emocionants en sentir les paraules dels seus mantenidors.\nLa presidenta de la comissió també va tindre el seu torn de paraula a l’acte de presentació\nContinuava la presentació amb la primera aparició a l’escenari d’Alexandra Pitarch i Estela Saiz, falleres majors de La Pobla, per imposar a Marina Rubio, presidenta de la comissió, de la insígnia que la premia per estar tres anys al capdavant de la comissió.\nArribava el moment dels discursos per part de les autoritats, el primer a fer ús de la paraula va ser el president de la Junta local, Fran Esteban.\nI seguidament a les paraules del president de Junta Local li arribava el moment a l’alcalde.\nEls últims a desfilar per la passarel·la van ser els fallerets nouvinguts a la comissió, el acabats de nàixer durant l’últim exercici faller, ells són Lya i Jose Mª.


foc | Viu Molins de Rei | Page 2\nTag Archive for foc\nUn incendi crema el pati de la casa okupa de Torre Fergniani\nJose Polo • 22/07/2016\nUna caseta annexa a la Torre Fergniani (Kasablanka) s’ha incendiat la nit de divendres. A més del foc, s’ha produït una forta explosió. Una burilla o una espelma s’apunten com la causa de l’incendi que no ha provocat cap ferit.\nSegon incendi a Sant Pere de Romaní en una setmana\nViu Molins de Rei • 13/05/2015\nNou incendi en la zona de muntanya propera a l’ermita de Sant Pere de Romaní. El foc s’ha declarat tot just una setmana després del que va cremar al voltant d’una hectàrea de matolls el dimecres passat.\nIncendi d’una hectàrea de massa forestal a prop de l’ermita de Sant Pere de Romaní\nJose Polo and David Guerrero • 06/05/2015\nEls Bombers i l’ADF han extingit el foc que ha començat al voltant de les 11:30 a prop de l’ermita de Sant Pere de Romaní de Molins de Rei. L’incendi ha cremat poc més d’una hectàrea de matolls. No hi ha hagut cap ferit ni ha estat necessari desallotjar cap veí.\nSant Pere de Romaní, el Foment i els Diables queden immortalitzats als premis Clic de fotografia\nDavid Guerrero • 27/01/2015\nUna fotografia de Lluís Remolà a l’ermita molinenca de Sant Pere de Romaní aconsegueix el màxim reconeixement dels premis Clic. Una imatge costumista del Foment i un correfoc dels Diables, amb categoria pròpia en el seu 25è aniversari, completen la galeria de guanyadors del concurs de fotografia.\nEls veïns del garatge incendiat al carrer Sant Joan no podran tornar a casa aquesta setmana\nElisenda Colell • 13/01/2015\nEls veïns del número 10 del carrer Sant Joan, on divendres van cremar dos vehicles en un garatge, no podran tornar als seus habitatges fins d’aquí una setmana com a mínim. Ho han pronosticat els tècnics municipals dilluns al matí al avaluar l’estat de l’estructura de l’edifici.\nEls Diables toquen el cel per encendre la Festa Major\nDavid Guerrero • 26/09/2014\nEls Diables de l’Agrupa assumeixen amb un bon resultat visual el pregó de la Festa Major 2014. Un espectacle de foc, circ i acrobàcies aèries fa del pregó d’enguany un acte diferent. Els 25 anys d’història de l’entitat són repassats, en part, en vers, davant una plaça de la Vila plena.\nCremen 4.000 metres quadrats de massa forestal per culpa d’un llamp\nJose Polo • 16/09/2014\nL’incendi s’ha produït en el límit dels termes municipals de Molins de Rei i Sant Feliu, a la zona coneguda com a Torrent d’en Benet. Fonts de l’ADF indiquen que un llamp de la tempesta del dia anterior n’és la causa.\nCremen 200 metres quadrats de deixalles a la nau Paradís del polígon El Pla\nJose Polo • 10/09/2014\nSet dotacions de bombers participen en l’extinció del foc, que no ha provocat ferits. Les primeres investigacions apunten a què l’incendi ha estat provocat per un grup de lladres.\nCremen 400 metres quadrats de canyes al costat de la via del tren\nJose Polo • 24/06/2014\nL’incendi ha estat controlat per dos dotacions dels Bombers i diversos membres de l’ADF. És el segon foc de característiques similars a la zona en només una setmana. Tot fa pensar que ha estat provocat.\nUn veí salva la vida a un ancià en un incendi al carrer Samaranch\nUn home de 80 anys amb mobilitat reduïda salva la vida durant un incendi gràcies a l’ajuda d’un veí. El fum feia impossible evacuar a l’ancià amb cadira de rodes però el veí l’ha traslladat al seu pis fora de l’abast de les flames i el fum. La ràpida actuació dels Bombers apaga un incendi que finalment no ha causat ferits greus.